Bendras pasiūlymas TARYBOS SPRENDIMAS dėl Sąjungos pozicijos Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimu įsteigtoje Asociacijos taryboje dėl Rekomendacijos dėl ES ir Ukrainos asociacijos darbotvarkės įgyvendinimo priėmimo /* JOIN/2015/0004 final */





AIŠKINAMASIS MEMORANDUMAS Šiuo metu ES ir Ukrainos santykiai grindžiami laikinai taikomomis Asociacijos susitarimo[1] ir tebegaliojančiomis Partnerystės ir bendradarbiavimo susitarimo (PBS)[2] nuostatomis, taip pat Europos kaimynystės politikos programa. Abi šalys, 2014 m. kovo 21 d. vykusiame ES aukščiausiojo lygio susitikime pasirašiusios ES ir Ukrainos asociacijos susitarimo politinius skyrius, 2014 m. birželio 27 d. vykusiame ES aukščiausiojo lygio susitikime pasirašė likusius šio susitarimo skyrius, įskaitant dalį dėl išsamios ir visapusiškos laisvosios prekybos erdvės (IVLPE). 2014 m. rugsėjo 16 d. Asociacijos susitarimą ratifikavo Ukrainos parlamentas ir jam pritarė Europos Parlamentas – taip sudarytos sąlygos atitinkamas Asociacijos susitarimo nuostatas laikinai taikyti nuo 2014 m. lapkričio 1 d., o IVLPE dalį – nuo 2016 m. sausio 1 d. Siekdama užtikrinti, kad ES ir Ukraina galėtų naudotis visais šio susitarimo teikiamais pranašumais, pradedant daliniu laikinu jo nuostatų taikymu, 2009 m. lapkričio 23 d. ES ir Ukrainos bendradarbiavimo taryba patvirtino Asociacijos darbotvarkę (ankstesnę jos versiją). Buvo atlikta keletas darbotvarkės veiklą apibrėžiančių dalių pakeitimų, ir 2013 m. birželio 24 d. Liuksemburge ES ir Ukrainos bendradarbiavimo taryba patvirtino paskutinius jos pakeitimus. Atsižvelgiant į naujausius pokyčius – laikiną Asociacijos susitarimo nuostatų taikymą ir neatidėliotiną būtinybę imtis reformų Ukrainoje – Asociacijos darbotvarkės atnaujinimas, kad ji atspindėtų esamą ES ir Ukrainos santykių padėtį, tapo svarbiu politiniu prioritetu. Asociacijos darbotvarkės tikslas – sukurti praktinį pagrindą, sudarysiantį sąlygas pasiekti bendrus politinės asociacijos ir ekonominės integracijos tikslus, bei nustatyti bendro darbo kiekviename sektoriuje prioritetinių sričių sąrašą ir taip pasirengti Asociacijos susitarimo įgyvendinimui ir jį palengvinti. Asociacijos darbotvarkė taip pat yra priemonė, skirta Ukrainos pažangai, daromai įgyvendinant ES ir Ukrainos asociacijos susitarimą, siekiant bendrų politinės asociacijos ir ekonominės integracijos tikslų, užtikrinant pagarbą bendroms vertybėms ir taikant ES acquis nuostatas konkrečiose srityse, kaip numatyta Asociacijos susitarime, stebėti ir vertinti. Tai, kad Asociacijos darbotvarkėje daugiausia dėmesio skiriama keletui prioritetinių sričių, neturi įtakos pagal PBS ar kitus susitarimus vedamų dialogų aprėpčiai ar įgaliojimams, taip pat tai neturėtų turėti įtakos įsipareigojimų, prisiimtų pagal Asociacijos susitarimą ir (arba) IVLPE dalį, įgyvendinimui. Sąjungos vyriausioji įgaliotinė užsienio reikalams ir saugumo politikai ir Komisija ragina Tarybą priimti pridedamą Tarybos sprendimo projektą. 2015/0038 (NLE) Bendras pasiūlymas TARYBOS SPRENDIMAS dėl Sąjungos pozicijos Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimu įsteigtoje Asociacijos taryboje dėl Rekomendacijos dėl ES ir Ukrainos asociacijos darbotvarkės įgyvendinimo priėmimo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi, atsižvelgdama į Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimą (toliau – Asociacijos susitarimas), ypač į jo 463 straipsnį, atsižvelgdama į Europos Komisijos ir Sąjungos vyriausiosios įgaliotinės užsienio reikalams ir saugumo politikai bendrą pasiūlymą, kadangi: (1) Asociacijos susitarimas pasirašytas 2014 m. kovo 21 d. ir 2014 m. birželio 27 d.; (2) kol Asociacijos susitarimas įsigalios, jis laikinai taikomas pagal 2014 m. kovo 17 d. Tarybos sprendimą 2014/294/ES[3], 2014 m. birželio 23 d. Tarybos sprendimą 2014/668/ES[4] ir 2014 m. rugsėjo 29 d. Tarybos sprendimą 2014/691/ES[5]; (3) siekdamos palengvinti Asociacijos susitarimo taikymą, Šalys susitarė derėtis dėl Asociacijos darbotvarkės, kad būtų nustatytas jų bendro darbo kiekviename sektoriuje prioritetinių sričių sąrašas; (4) Šalys susitarė dėl Asociacijos darbotvarkės, kuri padės pasirengti įgyvendinti Asociacijos susitarimą ir palengvinti šį procesą ir kurią turės priimti pagal Asociacijos susitarimą įsteigta Asociacijos taryba; (5) Taryba turi priimti poziciją, kurios Sąjunga laikysis Asociacijos taryboje dėl Rekomendacijos dėl ES ir Ukrainos asociacijos darbotvarkės įgyvendinimo priėmimo, PRIĖMĖ ŠĮ SPRENDIMĄ: 1 straipsnis Sąjungos pozicija Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimu įsteigtoje Asociacijos taryboje dėl ES ir Ukrainos asociacijos darbotvarkės įgyvendinimo grindžiama prie šio sprendimo pridedamu Asociacijos tarybos rekomendacijos projektu. 2 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas [1] OL L 161, 2014 5 29, p. 1; OL L 278, 2014 9 20, p. 1. [2] OL L 49, 1998 2 19 p. 1. [3] OL L 161/1, 2014 5 29, p. 1. [4] OL L 278/1, 2014 9 20, p. 1. [5] OL L 289/1, 2014 10 3, p. 1. PRIEDAI prie Bendro pasiūlymo dėl TARYBOS SPRENDIMO dėl Sąjungos pozicijos Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimu įsteigtoje Asociacijos taryboje dėl Rekomendacijos dėl ES ir Ukrainos asociacijos darbotvarkės įgyvendinimo priėmimo 1 PRIEDAS Projektas REKOMENDACIJA dėl ES ir Ukrainos asociacijos darbotvarkės įgyvendinimo ES IR UKRAINOS BENDRADARBIAVIMO TARYBA, atsižvelgdama į Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimą (toliau – Asociacijos susitarimas), ypač į jo 463 straipsnį, kadangi: (1) pagal Asociacijos susitarimo 463 straipsnį Asociacijos taryba įgaliojama teikti atitinkamas rekomendacijas šiame susitarime nustatytiems tikslams pasiekti; (2) pagal Asociacijos susitarimo 476 straipsnį Šalys imasi visų bendrųjų ar konkrečių priemonių, reikalingų jų prievolėms pagal Asociacijos susitarimą vykdyti; (3) kol Asociacijos susitarimas įsigalios, jis laikinai taikomas pagal 2014 m. kovo 17 d. Tarybos sprendimą 2014/294/ES[1], 2014 m. birželio 23 d. Tarybos sprendimą 2014/668/ES[2] ir 2014 m. rugsėjo 29 d. Tarybos sprendimą 2014/691/ES[3]; (4) Asociacijos susitarimo Šalys susitarė dėl Asociacijos darbotvarkės, kurios tikslas – sukurti praktinį pagrindą, padėsiantį pasiekti svarbiausius politinės asociacijos ir ekonominės integracijos tikslus, ir taip pasirengti Asociacijos susitarimo įgyvendinimui ir jį palengvinti, teksto; (5) Asociacijos darbotvarke siekiama dviejų tikslų: nustatyti konkrečius veiksmus, kad Šalys galėtų įvykdyti Asociacijos susitarime nustatytas prievoles, ir parengti platesnę tolesnio ES ir Ukrainos santykių vystymo strategiją siekiant didinti ekonominę integraciją, kuri yra svarbi priemonė, ir stiprinti politinį bendradarbiavimą remiantis bendruoju Asociacijos susitarimo tikslu, PRIĖMĖ ŠIĄ REKOMENDACIJĄ: Vienintelis straipsnis Asociacijos taryba rekomenduoja Šalims įgyvendinti priede pateiktą ES ir Ukrainos asociacijos darbotvarkę tiek, kiek ją įgyvendinant siekiama Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarime nustatytų tikslų. Priimta [...] Asociacijos tarybos vardu Pirmininkas 2 PRIEDAS 2 PRIEDAS ES ir Ukrainos asociacijos darbotvarkė siekiant pasirengti Asociacijos susitarimo įgyvendinimui ir jį palengvinti I. Strateginė dalis Europos Sąjunga ir Ukraina (toliau – Šalys) pripažįsta, kad jų santykių aplinkybės pasikeitė iš esmės ir teigiama linkme. Šiuo metu ES ir Ukrainos santykiai grindžiami laikinai taikomomis asociacijos susitarimo ir tebegaliojančiomis partnerystės ir bendradarbiavimo susitarimo (PBS) nuostatomis, taip pat Europos kaimynystės politikos programa. Šalys taip pat sukūrė ir pradėjo įgyvendinti Vizų režimo liberalizavimo veiksmų planą, kurio sėkmingas įgyvendinimas yra esminė Asociacijos susitarime nustatytos Ukrainos ir Europos Sąjungos politinės asociacijos ir ekonominės integracijos sudedamoji dalis, nes juo iš esmės didinamas judumas ir gerinami žmonių tarpusavio ryšiai. 2007 m. Šalys pradėjo derybas dėl Asociacijos susitarimo, o 2008 m. – dėl išsamios ir visapusiškos laisvosios prekybos erdvės (IVLPE), kuri yra neatsiejama šio susitarimo dalis. 2011 m. gruodžio 19 d. derybos dėl Asociacijos susitarimo buvo baigtos ir 2012 m. kovo 30 d. šis susitarimas buvo parafuotas; susitarimo dalis, susijusi su IVLPE, parafuota 2012 m. liepos 19 d. Abi šalys, 2014 m. kovo 21 d. vykusiame ES aukščiausiojo lygio susitikime pasirašiusios ES ir Ukrainos asociacijos susitarimo politinius skyrius, 2014 m. birželio 27 d. vykusiame ES aukščiausiojo lygio susitikime pasirašė likusius šio susitarimo skyrius, įskaitant dalį dėl išsamios ir visapusiškos laisvosios prekybos erdvės (IVLPE). 2014 m. rugsėjo 16 d. Asociacijos susitarimą ratifikavo Ukrainos parlamentas ir jam pritarė Europos Parlamentas – taip sudarytos sąlygos atitinkamas Asociacijos susitarimo nuostatas laikinai taikyti nuo 2014 m. lapkričio 1 d., o IVLPE dalį – nuo 2016 m. sausio 1 d. Siekiant užtikrinti, kad Šalys galėtų naudotis visais šio susitarimo teikiamais pranašumais, pradedant daliniu laikinu jo taikymu, reikia imtis veiksmų. Šios Asociacijos darbotvarkės tikslas – sukurti praktinį pagrindą, sudarysiantį sąlygas pasiekti bendrus politinės asociacijos ir ekonominės integracijos tikslus, nustatyti bendro darbo kiekviename sektoriuje prioritetinių sričių sąrašą ir taip pasirengti Asociacijos susitarimo įgyvendinimui ir jį palengvinti. Tai, kad šioje darbotvarkėje daugiausia dėmesio skiriama keletui prioritetinių sričių, neturėtų turėti įtakos pagal partnerystės ir bendradarbiavimo susitarimą, kitus atitinkamus susitarimus ar Rytų partnerystės daugiašalę strategiją vedamų dialogų, taip pat dialogų, kurie pagal Asociacijos susitarimą bus vedami ateityje, aprėpčiai ar įgaliojimams; visų pirma tai neturėtų turėti įtakos įsipareigojimų, prisiimtų pagal Asociacijos susitarimą ir (arba) išsamų ir visapusišką LPS, įgyvendinimui jiems įsigaliojus ar pradėjus juos laikinai taikyti. II. Asociacijos darbotvarkės įgyvendinimo principai, priemonės ir ištekliai Asociacijos darbotvarkė bus įgyvendinama laikantis šių bendrų principų: · Asociacijos darbotvarkė yra praktinė priemonė, kurios paskirtis – pasirengti visapusiškai įgyvendinti ES ir Ukrainos asociacijos susitarimą ir šį procesą palengvinti, taip pat pasiekti bendruosius politinės asociacijos ir ekonominės integracijos tikslus; · Asociacijos darbotvarkės veiksmų prioritetais papildomi Šalių įsipareigojimai įgyvendinti laikinai taikomas ES ir Ukrainos asociacijos susitarimo dalis, o jam įsigaliojus – visas jo nuostatas, taip pat stiprinti Šalių bendrą supratimą apie veiksmus, kurių reikia imtis siekiant toliau stiprinti politinę asociaciją ir ekonominę integraciją; · Asociacijos darbotvarkės veiksmų prioritetai turėtų būti apibrėžiami atsižvelgiant į ES ir Ukrainos asociacijos susitarime nustatytą institucinės sistemos struktūrą ir pripažįstant atitinkamas kiekvieno organo, visų pirma Parlamentinio asociacijos komiteto ir Pilietinės visuomenės platformos, pareigas ir atsakomybę; · Asociacijos darbotvarkė turėtų būti įgyvendinama visapusiškai laikantis skaidrumo, atskaitomybės ir įtraukties principų; · įgyvendinant Asociacijos darbotvarkę dalyvauja abi jos Šalys; · Asociacijos darbotvarke, laipsniškai įgyvendinant praktines priemones, siekiama apčiuopiamų ir aiškių rezultatų; · Šalys pripažįsta, kaip svarbu siekti sutartų prioritetų imantis tinkamų ir pakankamų politinių, techninių ir finansinių priemonių, ir · ši Asociacijos darbotvarkė yra pagrindinė priemonė, skirta Ukrainos pažangai, daromai įgyvendinant ES ir Ukrainos asociacijos susitarimą, stebėti ir vertinti. Ji taip pat padeda stebėti ir vertinti, kaip apskritai siekiama bendrųjų politinės asociacijos ir ekonominės integracijos tikslų, visų pirma kiek tai sietina su Ukrainos laimėjimais užtikrinant pagarbą bendroms vertybėms, ir kokia pažanga padaryta siekiant konvergencijos su Europos Sąjunga politikos, ekonomikos ir teisės srityse. Dėl Asociacijos darbotvarkės įgyvendinimo bus kasmet atsiskaitoma, bus vykdoma jo stebėsena ir vertinimas. Ji bus šių procesų dalis. Pažangą vertins pagal Asociacijos susitarimą, partnerystės ir bendradarbiavimo susitarimą ar kitus atitinkamus susitarimus įsteigti organai. Šiame procese Šalys sieks, kiek tai įmanoma, bendrai įvertinti metinę pažangą. Europos Sąjunga padės Ukrainai įgyvendinti Asociacijos darbotvarkėje nustatytus tikslus ir prioritetus. Ši parama bus teikiama naudojantis visais turimais ES paramos ištekliais, taip pat perduodant patirtį ir teikiant konsultacijas, dalijantis geriausios patirties pavyzdžiais, praktine patirtimi ir informacija, įskaitant konsultavimą, struktūrizuotą įstatymų derinimo su ES acquis procesą ir paramą gebėjimams bei institucijoms stiprinti. Šiomis aplinkybėmis Ukraina turi visapusiškai pasinaudoti ES patariamosios misijos civilinio saugumo sektoriaus reformos srityje Ukrainoje atliekamu vaidmeniu, kuris yra bendro ES indėlio į reformos procesą dalis. Be to, bus skatinama naudotis kitų Ukrainos partnerių parama ir siekiama ją koordinuoti. Siekiant padėti įgyvendinti Asociacijos darbotvarkę taip pat bus galima naudotis atitinkamomis ES finansinėmis priemonėmis. Nepaisant to, ši darbotvarkė savaime nėra finansinio programavimo dokumentas ir ja nepakeičiamas Šalių vykdomas programavimas ar jo veiksmai. ES parama, kaip dalis bendro Ukrainai skirto finansavimo, bus teikiama atsižvelgiant į bendruosius pagalbos teikimo Ukrainai prioritetus, kaip nustatyta daugiamečio programavimo, atliekamo pagal Europos kaimynystės priemonę (EKP), programoje, ir visapusiškai laikantis atitinkamų ES išorės pagalbos teikimo taisyklių ir procedūrų. ES įsipareigojo 2007–2013 m. kaip dvišalę pagalbą Ukrainai skirti 10 056 mlrd. EUR, sutelkiant dėmesį į paramą demokratijos vystymui ir geram valdymui, reguliavimo reformai ir administracinių gebėjimų stiprinimui bei infrastruktūros plėtrai (2007–2010 m. nacionalinė orientacinė programa), taip pat į paramą geram valdymui ir teisinės valstybės principui, palankesnių sąlygų ES ir Ukrainos asociacijos susitarimui, įskaitant išsamų ir visapusišką LPS, įsigalioti sudarymą ir darnų vystymąsi (2011–2013 m. nacionalinė orientacinė programa). Keletas pagal šią programą finansuojamų projektų dar įgyvendinami. 2014–2020 m. kaip dvišalę pagalbą Ukrainai preliminariai numatyta skirti nuo 828 mln. EUR iki 1 013 mlrd. EUR. Kaip ir kitos Europos kaimynystės priemonės šalys, Ukraina taip pat gali gauti papildomus asignavimus iš pagrindinės programos. 2014 m. ES, reaguodama į Ukrainoje sparčiai kintančius įvykius ir neatidėliotiną būtinybę sutelkti didelę paramą, kad būtų prisidėta prie šalies stabilizavimo ir vystymosi, patvirtino 365 mln. EUR vertės specialiąją priemonę, įskaitant 355 mln. EUR vertės Sutartį dėl paramos valstybei stiprinti ir 10 mln. EUR vertės paramos pilietinei visuomenei programą. Dėl 2015 m. taikant galimą specialiąją priemonę būtų galima sutelkti dėmesį į privačiojo sektoriaus plėtrą ir atkūrimo veiksmus. Atlikus būsimas 2016–2017 m. daugiamečio programavimo procedūras ir atsižvelgus į susiklosčiusią padėtį, ES dvišalė pagalba turėtų būti įtraukta į Bendrą paramos sistemą (BPS). Pilietinė visuomenė, visų pirma ES ir Ukrainos pilietinės visuomenės platforma ir Parlamentinis asociacijos komitetas, taip pat bus raginami atliekant stebėseną daugiausia dėmesio skirti Asociacijos darbotvarkei. Prireikus ši Asociacijos darbotvarkė ES ir Ukrainos asociacijos tarybos sutarimu gali būti bet kuriuo metu keičiama ar atnaujinama. III. PRAKTINĖ DALIS 1. Trumpalaikiai veiksmų prioritetai Pagal Asociacijos susitarimą įsteigtas Asociacijos komitetas nustatys veiksmų prioritetus ir pagal III skyriaus 8 dalies nuostatas pateiks Asociacijos darbotvarkės įgyvendinimo gaires. Iš visų Asociacijos darbotvarkės prioritetų pirmiausia reikėtų imtis šių trumpalaikių reformos veiksmų: · Konstitucijos reforma iš naujo pradėti Konstitucijos reformą įgyvendinant įtrauktimi ir dalyvavimu grindžiamą procesą, įskaitant aktyvias konsultacijas su pilietine visuomene, atsižvelgiant į Venecijos komisijos rekomendacijas, taip pat imtis teisinių priemonių, kuriomis būtų siekiama pakeisti Konstituciją, sudaryti sąlygas decentralizuoti reformą ir pertvarkyti teismines institucijas; · Rinkimų reforma imtis veiksmų rinkimų teisės aktams suderinti juos suvienodinant ir pertvarkyti politinių partijų finansavimo, įskaitant valstybės finansavimą, procesą. Ši pertvarka turėtų būti parengta įgyvendinant įtrauktimi ir dalyvavimu grindžiamą procesą ir atsižvelgiant į ESBO / Demokratinių institucijų ir žmogaus teisių biuro, GRECO ir Venecijos komisijos rekomendacijas, pirmenybę teikiant vietos valdžios rinkimų teisės aktų peržiūrai, nes 2015 m. antrąjį pusmetį planuojama surengti vietos valdžios rinkimus; · Korupcijos prevencija ir kova su korupcija parodyti, kad kovojant su korupcija padaryta didelė pažanga, be kita ko, įgyvendinant 2014 m. spalio 14 d. priimtą išsamų kovos su korupcija teisės aktų rinkinį; pirmiausia įsteigti Nacionalinį kovos su korupcija biurą ir Nacionalinę korupcijos prevencijos agentūrą ir užtikrinti veiksmingą jų veikimą; · Teismų sistemos reforma imtis tolesnių veiksmų teismų sistemos reformos srityje, visų pirma, laikantis Europos Sąjungos standartų ir glaudžiai konsultuojantis su Europos Taryba ir (arba) Venecijos komisija, patvirtinti Teisingumo sistemos reformos strategiją, įskaitant išsamų ir visapusišką jos įgyvendinimo planą; · Viešojo administravimo reforma pradėti išsamią viešojo administravimo, visų pirma valstybės tarnybos ir tarnybos vietos savivaldos institucijose, reformą daugiausia dėmesio skiriant Europos Sąjungos viešojo administravimo principams, be kita ko, baigiant rengti ir patvirtinant Valstybės tarnybos reformos įstatymo projektą; · Reguliavimo panaikinimas mažinti verslui, visų pirma MVĮ, tenkančią reguliavimo naštą mažinant leidimų ir licencijų skaičių; · Viešųjų pirkimų reforma didinti viešųjų pirkimų skaidrumą ir konkurencingumą; suderinti viešųjų pirkimų srityje taikomų išimčių sąrašą su ES viešųjų pirkimų direktyvomis; užtikrinti konkurencines viešųjų pirkimų procedūras ir galimybę gauti su viešaisiais pirkimais susijusią informaciją, visų pirma viešosiose įmonėse; · Mokesčių reforma, įskaitant PVM grąžinimą imtis priemonių mokesčių administravimo veiksmingumui didinti, be kita ko, nagrinėjant prašymus susigrąžinti PVM, užtikrinti laiku grąžinamą PVM pagal visus pripažintus prašymus vengiant bet kokios diskriminacijos; · Išorės auditas remiantis naujausiomis reformomis, toliau plėtoti išorės audito funkciją siekiant stiprinti stabdžių ir atsvarų sistemą; · Energetikos sektoriaus reforma laikantis trečiojo energetikos teisės aktų rinkinio nuostatų, sparčiau atskirti ir restruktūrizuoti įmonę „Naftogaz“, priimti įstatymą dėl naujos dujų, elektros ir komunalinių paslaugų reguliavimo institucijos ir pateikti konsultacijoms su ES dujų ir elektros energijos rinkos įstatymų projektus. 2. Politinis dialogas 2.1 Demokratija, teisinės valstybės principas, žmogaus teisės ir pagrindinės laisvės Šalys susitaria palaikyti dialogą ir bendradarbiauti, kad būtų stiprinama pagarba demokratijos principams, teisinei valstybei ir geram valdymui, žmogaus teisėms ir pagrindinėms laisvėms, įskaitant tautinėms mažumoms priklausančių asmenų teises, kaip įtvirtinta pagrindinėse JT ir Europos Tarybos konvencijose ir susijusiuose protokoluose. Į tokį dialogą ir bendradarbiavimą įtraukiamos šios sritys: i.) Demokratiją ir teisinės valstybės principą užtikrinančių institucijų stabilumo, nepriklausomumo ir veiksmingumo didinimas, visų pirma: · įgyvendinant ir užbaigiant įtraukų ir skaidrų Konstitucijos reformos procesą, be kita ko, aktyviai konsultuojantis su pilietine visuomene ir kitais suinteresuotaisiais subjektais, kurio paskirtis – toliau plėtoti konstitucinę veiksmingų valstybės institucijų stabdžių ir atsvarų sistemą, taip pat sudaryti sąlygas decentralizuoti reformą ir pertvarkyti teismines institucijas atsižvelgiant į atitinkamas Venecijos komisijos rekomendacijas; · pagal atitinkamus Europos vietos savivaldos chartijoje nustatytus standartus stiprinant vietos ir regionų savivaldą ir tarnybos vietos savivaldos institucijose teisinį statusą, be kita ko, atliekant decentralizavimo reformą, pagal kurią tokioms institucijoms būtų perduodama esminė atsakomybė ir perkeliami susiję finansiniai asignavimai; · įgyvendinant įtrauktimi ir dalyvavimu grindžiamą procesą remiantis ESBO / Demokratinių institucijų ir žmogaus teisių biuro, Venecijos komisijos ir GRECO rekomendacijomis ir taip tobulinant bei derinant visus rinkimų teisės aktus juos suvienodinant, taip pat tobulinant kitus su rinkimais susijusius teisės aktus, visų pirma referendumų ir Centrinės rinkimų komisijos įstatymus, ir politinių partijų finansavimo (įskaitant valstybės finansavimą) teisės aktus; · glaudžiai bendradarbiaujant derinant Ukrainos valstybės tarnybos teisinę sistemą su Europos Sąjungos viešojo administravimo principais ir didinant Ukrainos viešojo administravimo pajėgumus remiantis SIGMA vertinimu, įskaitant veiksmingą viešųjų finansų valdymą, veiksmingą kovą su korupcija ir viešojo administravimo reformą; · padedant užtikrinti visapusišką ombudsmeno institucijos įgaliojimų vykdymą, įskaitant ombudsmeno sprendimų įgyvendinimą regionuose ir jo skatinimą bendradarbiauti su Europos žmogaus teisių institucijomis ir tinklais. Šiam prioritetui įgyvendinti bus svarbūs su valstybinių institucijų statusu susiję principai (Paryžiaus principai)[4]. ii.) Teisminių institucijų, prokuratūros, taip pat teisėsaugos institucijų nepriklausomumo, nešališkumo, profesionalumo ir veiksmingumo užtikrinimas, kad jos būtų nekorumpuotos ir veiktų be politinio ar bet kokio kitokio netinkamo kišimosi: · imantis tolesnių veiksmų teismų sistemos reformos srityje, visų pirma pagal Europos Sąjungos standartus ir glaudžiai konsultuojantis su Europos Taryba ir (arba) Venecijos komisija patvirtinant Teisingumo sistemos reformos strategiją, įskaitant išsamų ir visapusišką jos įgyvendinimo planą, visų pirma siekiant: – įgyvendinti Ukrainos prokuratūros įstatymą ir imtis visų būtinų organizacinių ir teisinių priemonių prokuratūros veiklos atitikčiai Europos Sąjungos standartams užtikrinti; – užtikrinti veiksmingą Aukščiausiosios teisingumo tarybos veikimą; – priimti ir įgyvendinti Teismų sistemos ir Teisėjų statuso įstatymus; · imantis atitinkamų veiksmų policijos pertvarkymo srityje, be kita ko, iš dalies keičiant baudžiamąjį kodeksą ir kitus teisės aktus, susijusius su pagrindinių teisės aktų, kuriais reglamentuojamas policijos veikimas, priėmimu; tobulinant teisėjų, teismo pareigūnų ir prokurorų, taip pat pagalbinių darbuotojų ir teisėsaugos institucijų darbuotojų mokymą glaudžiai konsultuojantis su Europos Taryba ir (arba) Venecijos komisija; · veiksmingai įgyvendinant civilinį, baudžiamąjį, ekonominį ir administracinį kodeksus bei atitinkamus jų proceso kodeksus ir užtikrinant jų nuostatų vykdymą remiantis Europos Sąjungos standartais; · skiriant būtinus išteklius veiksmingam baudžiamojo proceso kodekso ir teisės aktų, kuriais reglamentuojama advokatūra, įgyvendinimui; · rengiant ir įgyvendinant teisinės valstybės, demokratinio valdymo, atskaitomybės ir pagarbos žmogaus teisėms principais grindžiamą civilinio saugumo sektoriaus reformą padedant ES patariamajai misijai Ukrainoje (angl. EUAM) ir su ja visapusiškai bendradarbiaujant, inter alia, formuojant prieinamas, atskaitingas, veiksmingas, skaidrias ir profesionalias policijos pajėgas ir nustatant teisėmis grindžiamą požiūrį į viešosios tvarkos palaikymą, naudojimąsi žvalgybos informacija grindžiamu viešosios tvarkos palaikymu ir kovą su nusikalstamumu, įskaitant elektroninius nusikaltimus. iii.) Pagarbos žmogaus teisėms ir pagrindinėms laisvėms užtikrinimas visapusiškai bendradarbiaujant žmogaus teisių ir pagrindinių laisvių apsaugos klausimais, į tokį bendradarbiavimą įtraukiant ir pavienius atvejus, ir klausimus, susijusius su žmogaus teisių tarptautinės teisės priemonėmis. Šiuo bendradarbiavimu siekiama, inter alia: · patvirtinti ir įgyvendinti nacionalinę žmogaus teisių strategiją ir veiksmų planą siekiant užtikrinti Ukrainos veiksmų, kurių ji imasi vykdydama tarptautinius įsipareigojimus ir siekdama politikos prioritetų žmogaus teisių srityje, nuoseklumą; a.) Skatinimas taikyti tarptautinius ir regioninius žmogaus teisių standartus · padedant Europos Sąjungai kuo anksčiau įgyvendinti visus Europos Žmogaus Teisių Teismo sprendimus ir remti besivystančią EŽTT jurisprudenciją, nes ji yra pagrindinis tarptautinės žmogaus teisių teisės šaltinis, taip pat stiprinti Vyriausybės atstovo Europos Žmogaus Teisių Teisme prevencines ir priežiūros funkcijas siekiant užtikrinti veiksmingą šio teismo sprendimų įgyvendinimą; · įgyvendinti Europos Tarybos rekomendacijas, susijusias su kalinimo sąlygomis ir sulaikytiems asmenims teikiama medicinos pagalba; · didinti teisėjų, prokurorų ir kitų teisėsaugos institucijų darbuotojų informuotumą apie žmogaus teises imantis bendrų priemonių, skirtų teisėjų, prokurorų ir teisėsaugos pareigūnų mokymui apie žmogaus teises, visų pirma apie kovą su kankinimu ir nežmonišku bei žeminančiu elgesiu, tobulinti; · toliau įgyvendinti JT neįgaliųjų teisių konvenciją ir jos fakultatyvų protokolą; · užtikrinti visapusišką teisės aktų, kuriais reglamentuojama kova su bet kokia diskriminacija, sistemos taikymą, taip pat įgyvendinti Kovos su diskriminacija įstatymą ir, remiantis Vizų režimo liberalizavimo veiksmų plano pažangos ataskaitomis, stiprinti ombudsmeno pajėgumus; b.) Saviraiškos, susirinkimų ir asociacijų laisvė Saviraiškos laisvė skatinti nustatyti teisinę ir administracinę sistemą, reikalingą norint naudotis saviraiškos laisve, itin daug dėmesio skiriant žiniasklaidai ir žurnalistų teisėms, visų pirma: · bendradarbiaujant visuomeninės transliacijos sistemos kūrimo ir įgyvendinimo klausimais, be kita ko, keičiantis geriausios patirties pavyzdžiais, nustatant teisės aktų sistemą ir ją įgyvendinant pagal Europos Sąjungos ir tarptautinius standartus; · imantis tolesnių veiksmų aiškioms proporcingo rinkimų dalyvių naudojimosi žiniasklaidos priemonėmis taisyklėms nustatyti; · bendradarbiaujant siekiant palaikyti žurnalistams būtinas sąlygas, kad jie galėtų dirbti laisvai ir nesibaimindami grasinimų ar faktinio smurto. Tai apims keitimąsi geriausia patirtimi, susijusia su veiksminga teisėsaugos institucijų teikiama žurnalistų apsauga; · Susirinkimų laisvė · glaudžiai bendradarbiaujant su Ukrainos pilietine visuomene, ESBO / Demokratinių institucijų ir žmogaus teisių biuru ir Venecijos komisija ir vadovaujantis geriausios Europos Sąjungos patirties pavyzdžiais imtis konkrečių veiksmų, kad būtų priimti ir visapusiškai įgyvendinti teisės aktai, kuriais reglamentuojama laisvė rengti taikius susirinkimus; · stiprinti bendradarbiavimą siekiant toliau didinti teisėsaugos institucijų ir teismų informuotumą apie pagarbą teisei į laisvę rengti taikius susirinkimus, visų pirma keičiantis geriausios patirties pavyzdžiais, rengiant mokymus ir bendradarbiaujant teisės aktų įgyvendinimo taisyklių klausimais; Asociacijų laisvė sudaryti pilietinės visuomenės institucijoms palankias teisines ir institucines sąlygas, visų pirma siekiant skatinti piliečius įsitraukti į viešus sprendimų priėmimo procesus ir juose dalyvauti; c.) Pagarbos mažumoms priklausančių asmenų teisėms užtikrinimas · keistis geriausia patirtimi, susijusia su mažumų apsaugos nuo diskriminacijos ir atskirties pagal Europos Sąjungos ir tarptautinius standartus priemonėmis, siekiant sukurti modernią teisinę sistemą; plėtoti glaudų valdžios institucijų ir mažumų grupių atstovų bendradarbiavimą; · bendradarbiauti priemonių, kurių paskirtis – kovoti su didėjančia netolerancija ir dažnėjančiais neapykantos nusikaltimais (tiek dėl rasizmo, homofobijos, ksenofobijos, tiek dėl antisemitizmo), klausimais; d.) Kova su kankinimu ir nežmonišku bei žeminančiu elgesiu · toliau stengtis tobulinti sulaikymo srities teisinį pagrindą ir praktiką, visų pirma, kiek tai sietina su kardomuoju kalinimu ir administraciniu sulaikymu, siekiant veiksmingai spręsti savavališko sulaikymo klausimą; · gerinti visų kalinių sulaikymo sąlygas – tiek taikant kardomąjį kalinimą, tiek kalinant pagal apkaltinamuosius nuosprendžius, taip pat vežant su palyda – siekiant užkirsti kelią netinkamam elgesiui ir įgyvendinti JT komiteto prieš kankinimą bei Europos komiteto prieš kankinimą rekomendacijas; · skirti būtinus išteklius veiksmingam nacionalinio kankinimo prevencijos mechanizmo įgyvendinimui; · sukurti veiksmingą skundų dėl teisėsaugos pareigūnų veiksmų teikimo ir jų tyrimo nepriklausomoje institucijoje priemonę (Valstybinį tyrimų biurą); e.) Vienodo požiūrio užtikrinimas · keistis geriausios patirties pavyzdžiais siekiant užtikrinti vyrų ir moterų lygybę socialiniame ir ekonominiame gyvenime ir skatinti moteris aktyviau dalyvauti visuomeniniame gyvenime ir sprendimų priėmimo procese; · kovoti su smurtu šeimoje padedant stiprinti su smurtu šeimoje susijusią teisėsaugos institucijų teisės aktų sistemą ir praktiką, taip pat didinant informuotumą ir organizuojant mokymą; f.) Pagarbos vaiko teisėms užtikrinimas · įgyvendinti priemones, kuriomis siekiama apsaugoti vaikus nuo visų formų smurto ir spręsti pažeidžiamų vaikų padėties bei vaikų smurto problemas, įskaitant priemones, kurių reikia imtis siekiant įvykdyti pagal fakultatyvinį Protokolą dėl vaikų pardavimo, vaikų prostitucijos ir vaikų pornografijos prisiimtus įsipareigojimus, kad būtų galima stiprinti bendradarbiavimą vaikų pardavimo, prekybos vaikais ir jų išnaudojimo prevencijos klausimais; · skirti kontrolieriui pakankamai išteklių ir stiprinti jo vaidmenį, kad jis galėtų imtis reikiamų priemonių ir stebėti padėtį; · tobulinti nepilnamečių justicijos standartus remiantis atitinkamais tarptautiniais standartais; g.) Pagarbos profesinių sąjungų teisėms ir pagrindinių darbo standartų užtikrinimas · toliau stiprinti pastangas, be kita ko, keičiantis geriausios patirties pavyzdžiais, skatinti visapusiškai naudotis profesinių sąjungų teisėmis ir taikyti pagrindinius darbo standartus remiantis Tarptautinės darbo organizacijos konvencijomis, taip pat veiksmingai naudotis kolektyvinėmis derybomis; 2.2. Korupcijos prevencija ir kova su korupcija · įgyvendinti atitinkamas Europos Tarybos valstybių prieš korupciją grupės (GRECO) ir EBPO rekomendacijas; · užtikrinti, kad būtų imamasi atitinkamų veiksmų dėl Vizų režimo liberalizavimo veiksmų plano įgyvendinimo pažangos ataskaitose pateiktų rekomendacijų dėl kovos su korupcija; · įsitraukti į visapusišką kovos su korupcija reformos procesą: pasiekti konkrečių rezultatų korupcijos prevencijos ir kovos su korupcija srityse, specializuotoms įstaigoms priskirti aiškias atsakomybės sritis ir konkrečių veiksmų įgyvendinimui numatyti atitinkamą biudžetą; · užtikrinti, kad būtų įgyvendinti 2014 m. spalio 14 d. priimti kovos su korupcija įstatymai, visų pirma kad būtų greitai ir veiksmingai įsteigtos abi kovos su korupcija teisės aktuose nustatytos agentūros ir kad būtų parengtas išsamus 2014–2017 m. nacionalinės kovos su korupcija strategijos įgyvendinimo planas; · užtikrinti veiksmingą Kovos su korupcija biuro, kuris yra specializuota tiriamoji kovos su korupcija institucija, nustatanti sunkius su korupcija susijusius nusikaltimus ir atliekanti ikiteisminį jų tyrimą, veikimą; · nagrinėti korupcijos prevencijos ir kovos su korupcija klausimus visais visuomenės lygmenimis, ypač imtis spręsti aukšto lygio korupcijos problemas teisėsaugos institucijose, muitinės institucijose ir mokesčių sistemose, taip pat užtikrinti finansavimo skaidrumą rengiant etikos kodeksus ir organizuojant specializuotą mokymą; · įgyvendinti teisės aktus, kuriais pagal Europos Sąjungos standartus nustatoma nauja pajamų iš nusikaltimų konfiskavimo ir arešto tvarka; · užtikrinti turto deklaravimo skaidrumą ir įgyvendinti politikų ir valstybės pareigūnų turto skaidrumo ir tikrinimo sistemą; · užtikrinti, kad būtų atskleidžiama informacija apie galutinius juridinių asmenų naudos gavėjus, registruotas teises į nekilnojamąjį turtą ir į valstybės registrą įtrauktą jų teisių į nekilnojamąjį turtą suvaržymą; · nustatyti informatorių apsaugą ir užtikrinti tinkamą apsaugą nuo neigiamo poveikio; · imtis būtinų priemonių 2011 m. gruodžio 8 d. parafuotam susitarimui dėl bendradarbiavimo su Eurojustu ir susitarimui dėl operatyvinio bendradarbiavimo su Europolu sudaryti; · visais lygmenimis užtikrinti skaidrumą ir atskaitomybę sudarant sąlygas pilietinės visuomenės veikėjams ir nepriklausomos žiniasklaidos atstovams stebėti korupcijos padėtį; · pertvarkyti politinių partijų finansavimo taisykles pagal GRECO rekomendacijas ir atliekant baudžiamąjį tyrimą taikomas parlamento narių imuniteto panaikinimo procedūras; 2.3. Užsienio ir saugumo politika Regioninės ir tarptautinės problemos, bendradarbiavimas užsienio ir saugumo politikos klausimais, masinio naikinimo ginklų neplatinimas ir nusiginklavimas, konfliktų prevencija ir krizių valdymas i.) Bendradarbiavimo BUSP srityje stiprinimas · konsultuotis dėl veiksmų, kurių imamasi dvišaliu ir daugiašaliu lygmenimis pagal tarptautinių veiksmų sistemą ir kurių bendras tikslas yra surasti tvarų politinį sprendimą dėl padėties, susiklosčiusios dėl neteisėtos Rusijos Federacijos veiklos tam tikruose Ukrainos Donecko ir Luhansko sričių rajonuose, ir tokius veiksmus koordinuoti; · remti ESBO specialiosios stebėsenos misijos, ESBO stebėtojų misijos ir bet kurios kitos ESBO misijos darbą siekiant padėti pasiekti paliaubas ir stebėti sienas; ii.) Tolesnis konvergencijos stiprinimas sprendžiant regioninius ir tarptautinius klausimus, konfliktų prevencija ir krizių valdymas; bendradarbiavimas siekiant didinti daugiašalių institucijų ir konvencijų veiksmingumą, kad būtų stiprinamas pasaulinis valdymas, geriau koordinuojama kova su grėsmėmis saugumui ir sprendžiami su vystymusi susiję klausimai · aktyviau konsultuotis ir koordinuoti veiklą esamais diplomatiniais ir kariniais kanalais siekiant spręsti tarptautinius bendro intereso klausimus, taip pat ir ypač susijusius su sunkumais įgyvendinant bendrus tarptautinės taikos ir saugumo palaikymo principus, kaip nustatyta JT Chartijoje, ESBO Helsinkio baigiamajame akte ir kituose atitinkamuose daugiašaliuose dokumentuose, taip pat atsižvelgiant į Ukrainos praktiką derinti veiksmus su ES BUSP deklaracijomis ir bendrosiomis pozicijomis; · tęsti dialogą Europos saugumo strategijos įgyvendinimo klausimu; · tęsti nuolatines ES ir Ukrainos konsultacijas krizių valdymo klausimu; · remiantis gerąja patirtimi, įgyta Ukrainai dalyvaujant ES operacijose Balkanuose, taip pat kitose ES operacijose (pavyzdžiui, ATALANTA), toliau kartu vertinti Ukrainos galimybes dalyvauti dabartinėse ir būsimose BSGP operacijose; · toliau įgyvendinti vadinamuosius Sevilijos susitarimus dėl ES ir Ukrainos konsultacijų ir bendradarbiavimo per ES vadovaujamas krizių valdymo operacijas, įskaitant nuolatinį Ukrainos dalyvavimą atitinkamose krizių valdymo pratybose ir su BSGP susijusioje mokymo veikloje; · atitinkamais atvejais didinti Ukrainos taikos palaikymo dalinių ir ES valstybių narių pajėgų sąveikumą pasinaudojant patirtimi, įgyta per atitinkamas ES krizių valdymo operacijas, kuriose dalyvavo Ukraina, ir įtraukiant Ukrainos ginkluotųjų pajėgų dalinius į ES daugiašalių taktinių kovinių grupių sudėtį; · stiprinti bendras Ukrainos ir ES pastangas pagal sistemą „5 + 2“ siekiant rasti tvarų Padnestrės konflikto Moldovos Respublikoje sprendimo būdą; · tęsti ES ir Ukrainos bendradarbiavimą su Moldovos Respublika sienų klausimais, visų pirma pasitelkiant ES finansuojamas intervencines priemones, kaip antai ES pasienio pagalbos misiją (angl. EUBAM) Moldovoje ir Ukrainoje; · tęsti konsultacijas ES taikomų sankcijų klausimu; · toliau nagrinėti konkrečius būdus, kaip būtų galima užtikrinti didesnę konvergenciją užsienio ir saugumo politikos srityje; · imtis priemonių siekiant toliau skatinti karinį ir techninio pobūdžio ES ir Ukrainos bendradarbiavimą; · skatinti ir lengvinti tiesioginį atitinkamų Ukrainos institucijų ir BUSP ir (arba) BSGP įgyvendinančių agentūrų ir įstaigų, kaip antai Europos gynybos agentūros, Europos Sąjungos saugumo studijų instituto, Europos Sąjungos palydovų centro ir Europos saugumo ir gynybos koledžo, bendradarbiavimą konkrečios abiejų šalių kartu nustatytos veiklos klausimais; iii.) Tolesnis bendradarbiavimas kovojant su bendromis grėsmėmis saugumui, įskaitant kovą su terorizmu, masinio naikinimo ginklų neplatinimas ir neteisėtas ginklų eksportas · toliau bendradarbiauti masinio naikinimo ginklų neplatinimo srityje, taip pat su atitinkamų tarptautinių dokumentų, kaip antai Cheminio ginklo uždraudimo konvencijos, Biologinių ir toksinių ginklų konvencijos ir Sutarties dėl branduolinio ginklo neplatinimo, įgyvendinimu nacionaliniu lygmeniu ir eksporto kontrolės režimais susijusiais klausimais; · atsižvelgiant į atitinkamus ES teisės aktus, toliau tobulinti nacionalinę eksporto kontrolės sistemą, kuria kontroliuojamas tarptautinis su masinio naikinimo ginklais susijusių prekių perdavimas, įskaitant dvejopo naudojimo prekių galutinės paskirties kontrolę, ir toliau bendradarbiauti sudarant nacionalinius dvejopo naudojimo prekių sąrašus, kontroliuojant nematerialų technologijų perdavimą, užtikrinant eksporto kontrolės sistemos veikimą, įskaitant eksporto kontrolės teisės aktų pažeidimų prevenciją ir sankcijų už juos skyrimą, ir pramonės informavimą; · toliau bendradarbiauti kovojant su neteisėta prekyba branduolinėmis medžiagomis; · toliau bendradarbiauti siekiant G7 pasaulinės partnerystės tikslų visais jos aspektais; · bendradarbiauti didinant biologinio saugumo ir biologinės saugos standartus laboratorijose, kituose įrenginiuose ir vežant pavojingas biologines medžiagas, visų pirma atsižvelgiant į toliau vedamą dialogą dėl galimo bendradarbiavimo biologinės saugos ir biologinio saugumo klausimais; · bendradarbiauti didinant veiklos kosminėje erdvėje saugumą imantis pasitikėjimo stiprinimo priemonių, kaip antai tų, kurios siūlomos ES elgesio kodekso projekte; · toliau bendradarbiauti ginklų eksporto klausimais atsižvelgiant į Tarybos bendrosios pozicijos 2008/944/BUSP, nustatančios bendrąsias taisykles, reglamentuojančias karinių technologijų ir įrangos eksporto kontrolę, turinį ir principus, taip pat ratifikuojant ir įgyvendinant 2013 m. balandžio 2 d. JT Generalinės Asamblėjos priimtą ir 2014 m. gruodžio 24 d. įsigaliojusią Sutartį dėl prekybos ginklais; · toliau plėtoti bendradarbiavimą kovojant su neteisėta prekyba šaulių ir lengvaisiais ginklais (ŠLG) bei jų šaudmenimis; · kartu kovoti su grėsmėmis saugumui, kurias kelia Ukrainos sukauptos senų šaudmenų, įskaitant priešpėstines minas, atsargos; pagal 1997 m. Konvencijos dėl priešpėstinių minų naudojimo, kaupimo, gamybos ir perdavimo uždraudimo ir dėl jų sunaikinimo (Otavos konvencijos) nuostatas ir finansiškai padedant Europos Sąjungai įgyvendinti priešpėstinių minų sunaikinimo projektą; 2.4 Tarptautinis baudžiamasis teismas · stiprinti bendradarbiavimą siekiant skatinti taiką, tarptautinį teisingumą ir kovą su nebaudžiamumu, be kita ko, ratifikuojant ir įgyvendinant 1998 m. Tarptautinio baudžiamojo teismo Romos statutą ir su juo susijusius dokumentus. 3. Bendradarbiavimas teisingumo, laisvės ir saugumo srityse 3.1 Duomenų apsauga · padėti stiprinti Ukrainos asmens duomenų apsaugos sistemą; · remiantis Europos Sąjungos dokumentais ir standartais, įdiegti asmens duomenų apsaugos teisės aktų sistemą ir užtikrinti jų aukšto lygio apsaugą; · stiprinti duomenų apsaugos institucijos (kontrolieriaus) pajėgumus ir stebėti, kaip duomenų apsaugos standartai taikomi visuose sektoriuose, ypač kiek tai sietina su teisėsauga; 3.2. Teisinis bendradarbiavimas · toliau stiprinti teisminį bendradarbiavimą civilinėse ir komercinėse bylose prisijungiant prie daugiašalių konvencijų, visų pirma prie Hagos konferencijos tarptautinės privatinės teisės konvencijų tarptautinio teisinio bendradarbiavimo bei ginčų sprendimo srityje ir vaiko teisių apsaugos konvencijų, ir įgyvendinant jų nuostatas; · toliau stiprinti teisminį bendradarbiavimą baudžiamosiose bylose prisijungiant prie atitinkamų konvencijų, ypač prie Europos Tarybos konvencijų, ir įgyvendinant jų nuostatas; · imtis būtinų priemonių 2011 m. gruodžio 8 d. parafuotam susitarimui dėl bendradarbiavimo su Eurojustu sudaryti; 3.3. Bendradarbiavimas sienų valdymo, migracijos ir prieglobsčio klausimais i.) Sienų valdymas · toliau stiprinti sienų valdymą, išlaikyti aukštą pasienio kontrolės ir sienų stebėjimo lygį, taip pat išplėsti ir atnaujinti stacionariąją ir mobiliąją vaizdo stebėjimo įrangą; · didinti pasienio kontrolės veiksmingumą atliekant bendrus patikrinimus kertant sieną ir kartu stebint sienas, taip pat operatyviai keičiantis informacija ryšių punktuose; · toliau plėtoti ir taikyti bendrą rizikos analizės metodiką, kartu vykdyti žvalgybą ir valdyti duomenų srautus, taip pat tobulinti įgyvendinimą remiantis rizikos analizės rezultatais; · stiprinti agentūrų tarpusavio bendradarbiavimą ir užtikrinti, kad Valstybės sienos apsaugos tarnyba galėtų naudotis įvairiomis statistinių duomenų bazėmis, taip pat Interpolo duomenų bazėmis; · toliau bendradarbiauti integruoto sienų valdymo klausimu, be kita ko, Europos Sąjungai teikiant visapusišką paramą, kurią abi Šalys nustatys kartu; · Europos Sąjungai teikiant techninę pagalbą, tęsti Ukrainos sienų demarkacijos linijos nustatymo procesą laikantis tarptautinių standartų ir prireikus bendradarbiaujant su atitinkamų kaimyninių valstybių valdžios institucijomis; · stiprinti ir aktyvinti pagal esamus Ukrainos sienos apsaugos tarnybos ir FRONTEX darbo susitarimus vykdomą bendradarbiavimą, visų pirma analizės ir rizikos vertinimo klausimais; · atsižvelgiant į nuolatinį Ukrainos bendradarbiavimą su Moldovos Respublika sienų klausimais, įskaitant veiksmingą keitimąsi informacija apie bendrą sieną kertančių prekių ir žmonių srautus, tęsti Ukrainos ir Europos Sąjungos bendradarbiavimą su Moldovos Respublika, visų pirma vedant technines trišales derybas ir, padedant ES pasienio pagalbos misijai, pritaikant šios misijos įgaliojimus, kad jie atspindėtų kintančius šio bendradarbiavimo poreikius; · užtikrinti, kad nuo 2016 m. būtų sukurta ir įgyvendinta kitos kartos integruoto sienų valdymo (angl. IBM) strategija; · įgyvendinti logistikos strategijas siekiant užtikrinti tinkamą naudojimąsi infrastruktūra, technine įranga, IT sistemomis ir finansiniais bei žmogiškaisiais ištekliais; ii.) Migracija · toliau veiksmingai įgyvendinti ES ir Ukrainos readmisijos susitarimą ir priemones, skirtas (savo noru grįžtančių arba grąžintų) Ukrainos piliečių reintegracijai užtikrinti; · imtis praktinių veiksmų ir priemonių, padėsiančių apskritai didinti readmisijos susitarimų veiksmingumą ir svarbą; · aprūpinti Valstybės migracijos tarnybą finansiniais ir žmogiškaisiais ištekliais, kad ji galėtų įgyvendinti būtinas priemones ir atlikti migracijos valdymo teisinės sistemos užduotis; · kurti papildomas mokymo formas ir modulius, taip pat organizuoti pareigūnų mokymą užsienio kalba; · stiprinti agentūrų tarpusavio bendradarbiavimą migracijos srityje, taip pat nustatyti ir įtvirtinti bendradarbiavimo visais su migracija susijusiais klausimais formas ir priemones; · užtikrinti tinkamą infrastruktūrą (įskaitant sulaikymo centrus) ir stiprinti atsakingas institucijas siekiant užtikrinti veiksmingą neteisėtai gyvenančių ir (arba) tranzitu vykstančių trečiųjų šalių piliečių išsiuntimą iš Ukrainos teritorijos; · užtikrinti, kad būtų gerbiamos administracinio sulaikymo vietose esančių asmenų žmogaus teisės, ir sukurti integravimo sistemą; 3.4. Prieglobstis · siekiant užkirsti kelią organizuotai ar kitokiai nusikalstamai veiklai ir su ja kovoti, praktiškai įgyvendinti 1951 m. JT konvenciją dėl pabėgėlių statuso ir, inter alia, jos 1967 m. protokolą, įskaitant teisę prašyti prieglobsčio ir pagarbą negrąžinimo principui, taip pat 2000 m. JT konvenciją prieš tarptautinį organizuotą nusikalstamumą; · užtikrinti veiksmingą prieglobsčio teisės aktų įgyvendinimą, įskaitant aprūpinimą tinkama infrastruktūra (be kita ko, laikinais pabėgėlių priėmimo centrais), ir pagarbą pagrindinėms prieglobsčio prašytojų bei asmenų, kuriems suteikiama tarptautinė apsauga, teisėms; · supaprastinti sprendimų priėmimo per prieglobsčio suteikimo procedūras procesą ir stiprinti atsakingų įstaigų pajėgumus, visų pirma prieglobsčio suteikimo procedūrų ir prieglobsčio prašytojų ir asmenų, kuriems suteikiama tarptautinė apsauga, priėmimo srityse, kad tokie asmenys galėtų veiksmingai naudotis savo teisėmis; · užtikrinti, kad prieglobsčio prašytojai ir asmenys, kuriems suteikiama tarptautinė apsauga, galėtų veiksmingai naudotis procedūromis ir savo teisėmis, įskaitant vertimą žodžiu pasienio kontrolės punktuose, priėmimo įstaigose ir regioniniuose biuruose, kur vykdomos prieglobsčio suteikimo procedūros; · užtikrinti nuolatinį prieglobsčio ir migracijos srityje dirbančių specialistų, įskaitant teisėjus ir teismo pareigūnus, valdymo ir administravimo pareigūnus, policijos pareigūnus, valstybės sienos apsaugos tarnybos darbuotojus, psichologus ir socialinius darbuotojus, mokymą; 3.5. Policijos bendradarbiavimas, organizuotas nusikalstamumas ir pinigų plovimas i.) Policijos bendradarbiavimas · stiprinti tarptautinį operatyvinį policijos bendradarbiavimą, be kita ko, sudarant bendras dvišales ar daugiašales (inter alia) tyrimų komandas, ir tarpvalstybinį bendradarbiavimą vykdant bendras operacijas; ii.) Organizuotas nusikalstamumas · užtikrinti, kad būtų veiksmingai įgyvendinama Kovos su organizuotu nusikalstamumu strategija ir veiksmų planas, įskaitant veiksmingą atitinkamų valdžios institucijų veiksmų koordinavimą; · stiprinti liudytojų apsaugą veiksmingai taikant galiojančiuose teisės aktuose nustatytas priemones, taip pat nuostatas dėl buvusių nusikalstamų grupuočių narių bendradarbiavimo su teisėsaugos institucijomis, be kita ko, aptariant galimybę sukurti specialias tokių narių finansavimo ir jų apdovanojimo už bendradarbiavimą programas; iii.) Prekyba žmonėmis · įgyvendinti tikslinę socialinę Valstybės kovos su prekyba žmonėmis programą, įskaitant veiksmingą atsakingų institucijų veiksmų koordinavimą; · užtikrinti veiksmingą prekybos žmonėmis aukų apsaugą ir stiprinti procesines teises įdiegiant aprūpinimo apsaugos priemonėmis sistemą; · užtikrinti, kad būtų skiriama pakankamai biudžeto lėšų pagalbai – prevencijos ir kitoms informuotumo didinimo kampanijoms, taip pat pažangioms valstybės tarnautojų, įskaitant tiesiogiai su aukomis dirbančius pareigūnus, mokymo programoms rengti; · užtikrinti prekybos žmonėmis prevenciją, be kita ko, mažinant paklausą – visų formų išnaudojimo paskatą; iv.) Kova su neteisėtais narkotikais · toliau bendradarbiauti patvirtinant ir įgyvendinant ES kovos su narkotikais strategijos (2013–2020 m.) principais grindžiamą Ukrainos nacionalinę kovos su narkotikais strategiją (iki 2020 m.) ir atitinkamą veiksmų planą, visų pirma suderintą požiūrį į neteisėtų narkotikų pasiūlos ir paklausos mažinimą; · skirti lėšų Valstybės kovos su narkotikais politikos strategijos įgyvendinimo priemonėms; · užtikrinti, kad būtų įgyvendinamos atitinkamos JT ir Europos Tarybos konvencijos; · užtikrinti veiksmingą neteisėtų narkotikų prevenciją ir siekti mažinti neteisėtų narkotikų pasiūlą, prekybą jais ir paklausą; · remti Generalinės prokuratūros atliekamus tyrimus rengiant policijos pareigūnų ir slaptųjų agentų mokymą; · toliau bendradarbiauti kuriant mokslinę bazę ir nepriklausomą narkotikų stebėsenos sistemą ir keistis informacija su Europos narkotikų ir narkomanijos stebėsenos centru (ENNSC) apie naujų rūšių narkotikus; · išnagrinėti Ukrainos galimybes dalyvauti ENNSC sudaryto narkotikų stebėsenos tinklo REITOX veikloje ir parengti atitinkamą Ukrainos įtraukimo į narkotikų stebėsenos tinklą REITOX veiksmų planą; · pagal ENNSC reikalavimus didinti Ukrainos narkotikų stebėsenos sistemos, kaip nepriklausomo organo, pajėgumus; · toliau bendradarbiauti kovojant su tarptautiniu organizuotu nusikalstamumu, įskaitant kovą su prekyba žmonėmis, kovą su narkotikais, kovą su pinigų plovimu ir elektroniniais nusikaltimais, skatinant veiksmingą išorės ir vidaus veiksmų koordinavimą ir bendradarbiavimą, vykdant bendras operacijas ir keičiantis statistine informacija bei dalijantis geriausios patirties pavyzdžiais; v.) Pinigų plovimas · veiksmingai užtikrinti pinigų plovimo ir terorizmo finansavimo prevenciją ir kovą su šiais reiškiniais, visų pirma įgyvendinant šių sričių ES teisės aktus ir stiprinant bendradarbiavimą su Finansinių veiksmų darbo grupe (angl. FATF), Europos Taryba, ypač su pastarosios Pinigų plovimo prevencijos priemonių įvertinimo ekspertų komitetu (angl. MONEYVAL), ir bet kuriomis kitomis atitinkamomis ES valstybių narių valdžios institucijomis; · stiprinti Ukrainos valstybinės finansų stebėsenos tarnybos (angl. SFMS) ir finansinės žvalgybos padalinių (FŽP) bendradarbiavimą ir, siekiant šio tikslo, išnagrinėti galimybę prijungti Ukrainos valstybinę finansų stebėsenos tarnybą prie ES FŽP keitimosi informacija platformų (šiuo metu FIU.Net), kad kovojant su pinigų plovimu ir teroristų finansavimu būtų galima didinti tarpvalstybinio keitimosi informacija mastą; 3.6 Vizų režimo supaprastinimas ir liberalizavimas · užtikrinti, kad būtų visapusiškai įgyvendintas iš dalies pakeistas Ukrainos ir ES susitarimas dėl vizų išdavimo tvarkos supaprastinimo ir Ukrainos ir EB susitarimas dėl asmenų readmisijos; · skatinti ES valstybes nares taikyti esamas ES acquis įtvirtintas lankstumo nuostatas siekiant atskirais atvejais sumažinti arba panaikinti vizų mokesčius, kad kartu būtų skatinama pagal galiojančio susitarimo dėl vizų režimo supaprastinimo nuostatas išduoti ilgalaikes daugkartines vizas; · aktyviai vesti dialogą vizų klausimais, kad, remiantis 2010 m. lapkričio 22 d. vykusiame ES ir Ukrainos aukščiausiojo lygio susitikime pristatytu ES ir Ukrainos vizų režimo liberalizavimo veiksmų planu ir 2011 m. balandžio 22 d. Ukrainos prezidento patvirtintu Ukrainos nacionaliniu šio veiksmų plano įgyvendinimo planu, būtų galima nustatyti bevizį ES ir Ukrainos režimą; 3.7 Padėtis Rytų Ukrainoje ir Kryme · veiksmingai įgyvendinti Sienų kontrolės prie Ukrainos ir Rusijos sienos ir prie administracinės skiriamosios linijos su Krymu organizavimo veiksmų planą; · atsižvelgiant į dabartinį konfliktą, imtis daugiau priemonių, skirtų tiek centriniu, tiek regionų lygmeniu veikiančių Ukrainos valdžios institucijų gebėjimams stiprinti, siekiant: i) sparčiau registruoti šalies viduje perkeltus asmenis ir gerinti veiksmų koordinavimą, kad šalies viduje perkeltiems asmenims būtų galima skubiai teikti ilgalaikę pagalbą ir pagalbą ekstremaliosios situacijos atveju, ii) pakoreguoti šalies viduje perkeltų asmenų, humanitarinės pagalbos teikimo ir paramos teikimo teisinę ir reguliavimo sistemą, iii) užtikrinti prekybos žmonėmis, įskaitant vaikus, prevenciją ir pažeidžiamų prekybos žmonėmis aukų, įskaitant vaikus, apsaugą. 4. Ekonominis bendradarbiavimas Šalys, remdamosi pagrindiniais makroekonominio stabilumo, patikimų viešųjų finansų, tvirtos finansų sistemos ir tvaraus mokėjimų balanso principais, bendradarbiauja, siekdamos padėti Ukrainai sukurti visapusiškai veikiančią rinkos ekonomiką ir laipsniškai derinti jos politiką su ES politika, visų pirma: · stiprinti Ukrainos pajėgumus rengti makroekonomines prognozes, inter alia, tobulinant vystymosi scenarijų kūrimo metodiką, ir stebėti ekonominius procesus didinant poveikio veiksnių analizės kokybę ir keičiantis geriausios patirties pavyzdžiais; · užtikrinti Ukrainos nacionalinio banko nepriklausomumą pagal ES geriausios patirties pavyzdžius remiantis, be kita ko, ES, taip pat Europos Centrinio Banko, praktine patirtimi; · dalytis ES, įskaitant ECB, patirtimi, susijusia su valiutos kurso nustatymo ir finansų bei bankų sektoriaus reguliavimo ir priežiūros politika, taip pat padėti Ukrainai plėtoti ir stiprinti šių sričių gebėjimus; · didinti viešųjų finansų tvarumą ir gerinti jų valdymą įgyvendinant fiskalines ir išlaidų reformas ir stiprinant biudžeto planavimo procesą, visų pirma: – keičiantis informacija, patyrimu ir geriausios patirties pavyzdžiais bei imantis kitų priemonių siekiant sukurti vidutinės trukmės prognozavimo ir (arba) planavimo sistemą ir didinti vidutinės trukmės makroekonominių ir biudžeto prognozių tikslumą; – keičiantis informacija, patyrimu ir geriausios patirties pavyzdžiais siekiant racionalizuoti ir stiprinti biudžeto planavimo, vykdymo ir priežiūros procesą, parengti programinio biudžeto sudarymo gaires ir galbūt nustatyti fiskalines taisykles, be kita ko, nustatant biudžeto peržiūrų skaičiaus apribojimus; – nustatant priemones mokestinių prievolių vykdymui gerinti ir mokesčių slėpimo mastui mažinti; – didinant mokesčių administravimo veiksmingumą, be kita ko, nagrinėjant prašymus susigrąžinti PVM; – įgyvendinant, padedant ES ir EBPO iniciatyvos „Parama valdymui ir administravimui gerinti“ pajėgoms, 2013 m. rugpjūčio mėn. Ukrainos Vyriausybės patvirtintą Nacionalinę viešųjų finansų valdymo strategiją ir jos įgyvendinimo veiksmų planą ir parengiant Pasaulio banko finansuojamą 2015 m. Viešųjų išlaidų ir finansinės atskaitomybės (angl. PEFA) vertinimą; – užtikrinant tvarią pensijų sistemą, be kita ko, keičiantis geriausia ES ir jos valstybių narių patirtimi, susijusia su pensijų sistemos reformomis; – keičiantis informacija ir patirtimi, susijusia su valstybės skolos valdymo gerinimu, ir tobulinant šios srities valdymą remiantis ES geriausios patirties pavyzdžiais, be kita ko, parengiant vidutinės trukmės skolos valdymo strategiją; · mažinti valstybės kišimąsi į kainų nustatymo procesą ir, remiantis ES geriausios patirties pavyzdžiais, nustatyti visiško sąnaudų padengimo procedūras, visų pirma pakoreguoti komunalinių paslaugų tarifus kartu sukuriant socialinės apsaugos tinklą pažeidžiamiausiems asmenims nuo kainų didėjimo apsaugoti; · toliau kurti atviras, konkurencingas ir skaidrias privatizavimo taisykles ir procedūras ir jas įgyvendinti remiantis ES geriausios patirties pavyzdžiais; · stiprinti įmonių, visų pirma valstybės įmonių, valdymą, įskaitant valstybės įmonių restruktūrizavimą, valstybinės nuosavybės valdymo gerinimą ir valstybės subsidijų sistemos peržiūrą. 5. Prekyba ir su prekyba susiję klausimai Atsižvelgiant į būtinybę tęsti reformų ir modernizavimo procesą pagal Ukrainos prisiimtus tarptautinius įsipareigojimus, bus toliau atitinkamai rengiamasi laiku įgyvendinti Asociacijos susitarimo IV antraštinės dalies nuostatas, atitinkamais atvejais ES teikiant paramą. Atsižvelgdamos į šį pasirengimą ir būtinybę gerinti verslo aplinką, Ukrainos valdžios institucijos aktyviai konsultuosis su verslo bendruomene. 5.1 Prekyba prekėmis Šalys bendradarbiauja rengdamosi tinkamai ir laiku įgyvendinti Asociacijos susitarimo skyriaus „Nacionalinis režimas ir patekimas į prekių rinką“ nuostatas, visų pirma rengdamos bendras konsultacijas, kuriomis siekia: · sukurti dėvėtų drabužių ir kitų dėvėtų gaminių, kurių Ukrainos muitų kodas yra 6309 00 00, įvežimo kainos nustatymo mechanizmą; · nustatyti konkrečių priemonių, kurias Šalys turi taikyti taip, kaip nustatyta Asociacijos susitarime, įgyvendinimo tinkamu metu mechanizmus, įskaitant: – Ukrainos taikomas eksporto muito apsaugos priemones; – Ukrainos taikomas lengvųjų automobilių apsaugos priemones; – konkrečių prekių tarifinių kvotų valdymą; 5.2 Techniniai pramonės gaminių reglamentai, standartai ir atitikties vertinimo procedūros · pagal ES acquis plėtoti Ukrainos techninio reglamento, standartizacijos, atitikties vertinimo, rinkos priežiūros, metrologijos ir akreditavimo teisės aktų nuostatas, kuriomis reglamentuojamas pramonės gaminių judėjimas, siekiant laipsniškai šalinti Šalių tarpusavio prekybos kliūtis; · pradėti dvišalį dialogą techninių reglamentų klausimu siekiant skatinti ir remti: – keitimąsi informacija ir patirtimi siekiant didinti techninių reglamentų, standartų, atitikties vertinimo, akreditavimo ir rinkos priežiūros infrastruktūros kokybę; – jų atitinkamų standartizacijos, metrologijos, akreditavimo, atitikties vertinimo ir rinkos priežiūros organizacijų bendradarbiavimą; – kokybiškos standartizacijos, metrologijos, akreditavimo, atitikties vertinimo ir rinkos priežiūros infrastruktūros plėtrą; – Ukrainos organizacijų dalyvavimą susijusių Europos Sąjungos organizacijų veikloje; · imtis veiksmų pagal Techninio reglamento sistemos plėtros iki 2020 m. strategiją. 5.3 Sanitarinės ir fitosanitarinės priemonės Atsižvelgdama į laipsnišką Ukrainos maisto produktų ir pašarų, augalų ir gyvūnų sveikatos sanitarinių ir fitosanitarinių priemonių, gerovės teisės aktų ir praktikos derinimą su Europos Sąjungos priemonėmis, teisės aktais ir praktika, ES, inter alia, taikydama atitinkamas turimas priemones, padės Ukrainai įgyvendinti atitinkamą institucinės reformos programą (IRP) ir: · parengti išsamią maisto saugos strategiją, kuria būtų siekiama pertvarkyti visas Asociacijos susitarimo skyriaus „Sanitarinės ir fitosanitarinės priemonės“ prieduose išvardytas priemones; · pateikti pasiūlymus dėl Ukrainos teisės aktų, kuriuos dar reikia suderinti; · stiprinti šių sričių administracinius gebėjimus, tuo tikslu: – peržiūrint dabartinių už su sanitarinėmis ir fitosanitarinėmis priemonėmis susijusius klausimus atsakingų valstybės valdžios institucijų funkcijas atsižvelgiant į ES teisės aktus; – organizuojant Ukrainos už su sanitarinėmis ir fitosanitarinėmis priemonėmis susijusius klausimus atsakingų kompetentingų institucijų specialistų mokymą, visų pirma suderintų teisės aktų įgyvendinimo klausimu; – suderinant maisto saugos, gyvūnų sveikatos ir fitosanitarijos laboratorijas su ES reikalavimais; · sukurti ankstyvojo perspėjimo dėl maisto produktų ir pašarų, gyvūnų sveikatos ir augalų sveikatos saugos sistemą; · padėti maisto tvarkymo subjektams įdiegti savikontrolės sistemas; · kartu su atitinkamomis agentūromis ir nevyriausybinėmis organizacijomis rengti informacines kampanijas reikalavimų, taikomų norint patekti į ES rinką, klausimu. 5.4 Prekyba paslaugomis, įsisteigimo laisvė ir investicijos Tęsti veiksmingą dialogą prekybos paslaugomis klausimu pagal Asociacijos susitarimo nuostatas. 5.5 Kapitalo judėjimas ir mokėjimai Tęsti veiksmingą dialogą kapitalo judėjimo ir mokėjimų klausimais, visų pirma siekiant stebėti, kaip laikomasi visų prisiimtų įsipareigojimų, nustatytų Asociacijos susitarime. 5.6 Viešieji pirkimai Šalys itin daug dėmesio skiria bendradarbiavimui imantis priemonių, kuriomis siekiama: · skatinti ir stiprinti bendradarbiavimą, be kita ko, teikiant techninę pagalbą, kuriuo siekiama imtis atitinkamų priemonių, visų pirma užtikrinti, kad už ekonominės politikos įgyvendinimą atsakinga centrinės valdžios institucija turėtų pakankamai administracinių gebėjimų savo su viešaisiais pirkimais susijusioms užduotims atlikti; · užtikrinti, kad nepriklausoma peržiūros institucija (Antimonopolinis komitetas) turėtų pakankamai administracinių gebėjimų veiksmingoms teisių gynimo priemonėms pagal Direktyvas 89/665/EEB ir 92/13/EEB užtikrinti; · pradėti rengti išsamų viešųjų pirkimų veiksmų planą, kaip nustatyta Asociacijos susitarimo 152 straipsnyje, pasinaudojant esamais techninės pagalbos teikimo susitarimais, taip pat prireikus tokią pagalbą teikiant ekspertų susitikimuose; · remiantis viešųjų pirkimų strategija, toliau derinti Ukrainos viešųjų pirkimų teisės aktus su naujausiomis ES acquis nuostatomis. 5.7 Konkurencija i.) Valstybės pagalba Šalys bendradarbiauja nustatydamos veiksmingą Ukrainos valstybės pagalbos kontrolės ir stebėsenos sistemą ir įgyvendindamos atitinkamą institucinės reformos programą (IRP). ii.) Antimonopolija Šalys bendradarbiauja siekdamos: · užtikrinti, kad Ukrainos konkurencijos politika būtų skaidri ir nuspėjama, taip pat kad konkurencijos institucijos sprendimai būtų paskelbiami per pagrįstai trumpą laiką nuo jų priėmimo ir kad būtų skelbiami įgyvendinant konkurencijos įstatymus bei užtikrinant jų vykdymą taikomi principai; · skatinti vienodinti Ukrainos konkurencijos teisės aktus ir praktiką su ES acquis nuostatomis, visų pirma susijungimų kontrolės taisyklių ir konkurencijos įstatymų įgyvendinimo ir jų vykdymo užtikrinimo principų taikymo srityse; · įgyvendinti Asociacijos susitarimo skyriaus „Konkurencija“ nuostatas (IVLPE dalis). 5.8 Intelektinė nuosavybė Stiprinti bendradarbiavimą intelektinės nuosavybės teisių apsaugos srityje keičiantis patirtimi ir imantis bendrų veiksmų intelektinės nuosavybės teisių klausimais, taip pat tęsiant dialogą intelektinės nuosavybės teisių klausimais siekiant: · tinkamai taikyti Teisių gynimo direktyvoje 2004/48/EB ir Reglamente (ES) Nr. 608/2013 dėl muitinės atliekamo intelektinės nuosavybės teisių vykdymo užtikrinimo įtvirtintus standartus; · imtis veiksmingų kovos su klastojimu ir piratavimu priemonių ir užtikrinti, kad, remiantis intelektinės nuosavybės teisių įgyvendinimo užtikrinimo strategija, būtų veiksmingai įgyvendinami intelektinės nuosavybės teisių įgyvendinimo užtikrinimo teisės aktai ir taikomos sankcijos už intelektinės nuosavybės teisių pažeidimus; · stiprinti nuoseklius ir išsamius valdžios institucijų (administracinių, teisminių ir operatyvinių institucijų) vykdymo užtikrinimo gebėjimus, visų pirma didinant Vidaus reikalų ministerijos vykdymo užtikrinimo išteklius, susijusius su internetiniu piratavimu. 5.9 Muitinė ir prekybos lengvinimas Šalys įgyvendina ES ir Ukrainos muitinių bendradarbiavimo strateginę programą remdamosi jos 2012–2014 m. veiksmų planu, kuriame apibrėžiamos konkrečios prioritetinės sritys ir veikla. Šalys itin daug dėmesio skiria šioms priemonėms, kuriomis siekiama: i.) Saugūs ir sklandūs prekybos keliai · kurti bendrą skaidrią prekybos aplinką; užtikrinti, kad atitinkami muitinės administracijos teisės aktai ir procedūros, taip pat administraciniai ir veiklos pajėgumai atitiktų veiksmingos kontrolės tikslus ir padėtų iš esmės lengvinti teisėtą prekybą, kartu užtikrinant saugumą ir užkertant kelią sukčiavimui; ES ir Ukrainos bendradarbiavimas sienų klausimais yra vienas iš rodiklių, kad gerėja muitinių ryšiai, kurie daro tiesioginę įtaką prekiautojams, ekspeditoriams ir keleiviams; · Ukrainoje sukurti prekybai lengvinti skirtą Įgaliotojo ekonominės veiklos vykdytojo sistemą ir numatyti abipusio pripažinimo galimybę; paprašyta ES gali teikti atitinkamą pagalbą; ii.) Rizikos valdymas ir kova su sukčiavimu · bendradarbiauti taikant šiuolaikinius muitinio tikrinimo metodus, pagrįstus visų pirma atrankiniu ir rizika grindžiamu tikrinimu, paprastesnes prekių išleidimo procedūras ir tikrinimo išleidus prekes metodikas; kiekviena Šalis gali per mokomąsias išvykas ar praktinius seminarus susipažinti su kitos Šalies rizikos valdymo sistemomis; · remiantis atitinkamais duomenų apsaugos standartais ir reglamentais, ES ir rytinių kaimyninių šalių darbo grupėje išnagrinėti galimybę sukurti tarpžinybines ir tarptautines priemones (įskaitant internetines platformas), skirtas keistis duomenimis apie, inter alia, prekes ir transporto priemones; · stiprinti dialogą kovos su sukčiavimu klausimu siekiant užkirsti kelią neteisėtai prekybai, be kita ko, akcizais apmokestinamomis prekėmis, visų pirma cigaretėmis, per kurį gali būti keičiamasi praktine patirtimi ir rengiami bendri veiksmai; iii.) investicijos į muitinės modernizavimą · Ukrainos prašymu ES padedant parengti ir įgyvendinti išsamų strateginį muitinės administracijos planą, įskaitant struktūras, procedūras, išteklius, paramą IT srityje ir įgyvendinimo planą; kaip lyginamuoju standartu galima naudotis ES modernizuotos muitinės projektais; · toliau tobulinti Ukrainos muitinės teisės aktus ir jų įgyvendinimo nuostatas pagal muitinės ir prekybos srityje taikomus tarptautinius dokumentus ir standartus, įskaitant ES, Pasaulio muitinių organizacijos, PPO ir JT parengtus dokumentus ir standartus; · bendradarbiauti taikant naujausią Suderintą sistemą siekiant patvirtinti Kombinuotąją nomenklatūrą ir užtikrinti tinkamą ir nuoseklų prekių klasifikavimą; · užtikrinti, kad būtų taikomos priemonės, kuriomis atsižvelgiama į PMO Arušos deklaracijos principus, ir taip muitinės administracijoje ir visų pirma pasienyje laikomasi aukščiausių etikos standartų; · bendradarbiauti toliau plėtojant muitinio įvertinimo procedūras ir praktiką siekiant užtikrinti didesnį jų skaidrumą ir veiksmingumą, be kita ko, keičiantis geriausios patirties taikant PPO standartus pavyzdžiais; · imtis visų būtinų Šalių kompetencijos sritims priskiriamų veiksmų siekiant sudaryti palankesnes sąlygas Ukrainai ateityje dalyvauti ES ir ELPA darbo grupės, taip pat ES ir ELPA darbo grupės ir EMG (Elektroninių muitų grupės) veikloje Naujosios kompiuterizuotos tranzito sistemos klausimais; · Ukrainos prašymu ES padedant parengti ir įgyvendinti išsamų strateginį muitinės administracijos planą, suderinti jos tranzito teisės aktus, veiklos procedūras ir IT sistemą su ES ir (arba) ELPA konvencijomis dėl bendrosios tranzito procedūros ir prekybos prekėmis formalumų supaprastinimo siekiant užtikrinti, kad ateityje Ukraina prisijungtų prie minėtų konvencijų ir dalyvautų bendrojoje tranzito sistemoje; teikti atitinkamą pagalbą arba Ukrainos iniciatyva parengti Ukrainos muitinės administracijai porinį projektą dėl bendro tranzito ir Naujosios kompiuterizuotos tranzito sistemos taikymo; · atsižvelgiant į Ukrainos teisės aktuose nustatytus finansinius apribojimus, užtikrinti, kad Ukrainos muitinės ekspertai ad hoc dalyvautų įgyvendinant ES programą „Muitinė 2020“ (Reglamentas (ES) Nr. 1294/2013), o tam reikia kitu etapu iš dalies pakeisti nacionalinės teisės aktus ir sudaryti dvišalį susitarimą dėl nuolatinio dalyvavimo įgyvendinant šią programą, kai tik Ukraina pakankamai suderins atitinkamus savo teisės aktus ir administravimo metodus su ES teisės aktais ir metodais. iv.) Kilmės taisyklės Šalys bendradarbiauja rengdamosi tinkamai įgyvendinti kilmės taisykles, kurias turi taikyti viena kitai, visų pirma siekdamos: · teikti atitinkamą pagalbą Ukrainos muitinės įstaigai – Ukrainos iniciatyva rengti mokomąsias išvykas ar praktinius seminarus kilmės taisyklių taikymo klausimais; · padėti Ukrainai pasirengti išsamiai išnagrinėti galimybes ateityje prisijungti prie Visos Europos ir Viduržemio jūros regiono valstybių kilmės taisyklių konvencijos, kuri, išplečiant kumuliacijos zoną, suteiks Ukrainos ekonominės veiklos vykdytojams naujų pranašumų; · panaikinti Ukrainos prekybos rūmų pareigą išduoti EUR.1 sertifikatus ir tokią kompetenciją suteikti Ukrainos muitinės įstaigai; · sukurti priemonę, kurios paskirtis būtų užtikrinti, kad iš laikinai okupuotos Krymo teritorijos importuojamoms prekėms būtų veiksmingai taikomos kilmės taisyklės; · keistis geriausia muitinės įstaigų patirtimi patvirtinto eksportuotojo statuso suteikimo klausimais. 5.10 Prekyba ir darnus vystymasis Šalys ves dialogą į Asociacijos susitarimo skyrių „Prekyba ir darnus vystymasis“ įtrauktais klausimais. 5.11 Taisyklių skaidrumas Šalys itin daug dėmesio skiria bendradarbiavimui šiose srityse: · užtikrinant visuotinai taikomų priemonių, taip pat vidaus taisyklių, taikomų įgyvendinant reguliavimo politiką tose srityse, kurioms taikomos Asociacijos susitarimo antraštinės dalies „Prekyba ir su prekyba susiję klausimai“ nuostatos, atitiktį skaidrumo principo reikalavimams; · įsteigiant ryšių centrą ir sukuriant priemonę, kurių paskirtis būtų nagrinėti visų suinteresuotųjų asmenų užklausas dėl bet kokių galiojančių arba siūlomų priimti visuotinai taikomų priemonių ir tokių priemonių įgyvendinimo praktikos, galinčios turėti įtakos klausimams, kuriems taikomas šis susitarimas. 5.12 Prekyba ir bendradarbiavimas reguliavimo srityje Šalys itin daug dėmesio skiria bendradarbiavimui siekiant toliau derinti Ukrainos teisės aktus su ES acquis šiose srityse: · nuotolinės prekybos reklamavimas; · maisto produktų saugos užtikrinimas ir vartotojų informavimas apie produktų savybes; · ES paramos biudžetui programos įgyvendinimas techninių prekybos kliūčių (TPK) šalinimo srityje. 6. Bendradarbiavimas energetikos srityje, įskaitant branduolinės energetikos klausimus Toliau įgyvendindamos ES ir Ukrainos susitarimo memorandumą dėl bendradarbiavimo energetikos srityje, rengdamosi įgyvendinti atitinkamame Asociacijos susitarimo priede dėl Ukrainos, kaip Energijos bendrijos sutarties susitariančiosios šalies, įsipareigojimų nurodytas ES acquis nuostatas ir vadovaudamosi atitinkamais daugiašaliais susitarimais, Šalys itin daug dėmesio skiria bendradarbiavimui ir imasi priemonių, kuriomis siekiama: 6.1 Energijos rinkų integracija · patvirtinti naują Energetikos strategiją ir jos įgyvendinimo veiksmų planą; · įgyvendinti trečiąjį energetikos teisės aktų rinkinį remiantis pagal Energijos bendrijos sutartį prisiimtais įsipareigojimais; · toliau stiprinti Nacionalinės energetikos ir komunalinių paslaugų reguliavimo komisijos (angl. NEURC) pajėgumus ir didinti jos nepriklausomumą; · toliau įgyvendinti elektros tarifų ir dujų kainų apskaičiavimo reformą ir nustatyti priemones, kuriomis būtų užtikrinamas visiškas atsiskaitymas už elektros ir dujų tiekimą; · glaudžiai bendradarbiaujant su tarptautinėmis finansų įstaigomis toliau dirbti kartu siekiant visapusiškai įgyvendinti 2009 m. kovo 23 d. investuotojų konferencijos dėl Ukrainos dujų tranzito tinklo atkūrimo ir modernizavimo bendro pareiškimo rekomendacijas, visų pirma įgyvendinti dujų sektoriaus reformą ir restruktūrizuoti valstybės įmonę „Naftogaz“; · veiksmingai bendradarbiauti įgyvendinant bendros Ukrainos energetikos sistemos integravimo į Vidurio Europos elektros tinklų sąjungą galimybių studiją pagal Europos elektros energijos perdavimo sistemos operatorių tinklo (angl. ENTSO-E) reikalavimus ir kartu atlikti tokios integracijos sąnaudų ir naudos, palyginti su galimomis visiškos sinchronizacijos alternatyvomis, analizę; · teikti ES ekspertų pagalbą rengiant teisės aktus, būtinus Ukrainos pagal Energijos bendrijos sutartį prisiimtiems įsipareigojimams įvykdyti; 6.2 Energetinis saugumas · patvirtinti ir įgyvendinti priemones, kurios bus nustatytos Vyriausybės veiksmų plane dėl nacionalinių nenumatytų energetikos srities atvejų; · įgyvendinti 2014 m. spalio mėn. ES testavimo nepalankiausiomis sąlygomis ataskaitoje pateiktas rekomendacijas; · parengti ir įgyvendinti sprendimą dėl strateginių naftos atsargų; · padėti Ukrainai didinti savo energetinį saugumą; 6.3 Energijos vartojimo efektyvumas, atsinaujinančiųjų išteklių energija ir aplinkos klausimai · vadovaujantis Energijos bendrijos sutartimi ir Bendrijos sutarties Ministrų Tarybos sprendimais, įgyvendinti ES energijos vartojimo efektyvumo ir atsinaujinančiųjų energijos išteklių srities direktyvas; · iki 2015 m. pabaigos sukurti ir patvirtinti nacionalinį išmetamųjų teršalų mažinimo planą ir bendradarbiauti skubaus šio plano įgyvendinimo klausimais, siekiant įvykdyti pagal Energijos bendrijos sutartį prisiimtus įsipareigojimus ir pasiekti atitinkamus ES tikslus; 6.4 Anglių sektoriaus reforma · atsižvelgiant į laipsniškai naikinamas subsidijas valstybiniam kasybos sektoriui, kurios yra didelė našta valstybės biudžetui, įgyvendinti Anglių sektoriaus reformos programoje pateiktas rekomendacijas, kartu tobulinant saugos ir aplinkosaugos standartus ir atsižvelgiant į socialinius aspektus. 6.5 Branduolinė sauga Šalys toliau bendradarbiauja siekdamos: · įgyvendinti projektus, susijusius su Černobylio branduolinės elektrinės eksploatavimo nutraukimu ir apsaugos įgyvendinimo planu, siekiant atkurti Černobylio vietovę po avarijos, per kurią sunaikintas ketvirtasis galios įrenginys, ir ją paversti aplinkai nekenksminga sistema pasitelkiant ERPB valdomą tarptautinį fondą; · įgyvendinti projektus pagal bendradarbiavimo branduolinės saugos srityje priemonę (angl. INSC), kuriais visų pirma remiama Branduolinės energetikos reguliavimo institucija ir branduolinių atliekų tvarkymas; · imtis veiksmų pagal Testavimo nepalankiausiomis sąlygomis rezultatais pagrįstą nacionalinį veiksmų planą, kuris parengtas atlikus Ukrainos branduolinių elektrinių testavimą nepalankiausiomis sąlygomis ir į kurį įtrauktos Europos branduolinės saugos reguliavimo institucijų grupės (angl. ENSREG) rekomendacijos. 7. Kiti sektoriniai klausimai 7.1 Viešųjų finansų vidaus kontrolė ir išorės auditas ir kontrolė Šalys bendradarbiauja siekdamos užtikrinti viešųjų finansų vidaus kontrolės ir išorės audito plėtojimą, tuo tikslu: · toliau tobulindamos valdžios institucijų vidaus kontrolės sistemą, įskaitant funkciškai nepriklausomą vidaus auditą, juos derindamos su visuotinai pripažintais tarptautiniais standartais, metodikomis ir ES geriausios patirties pavyzdžiais; · užtikrindamos, kad aukščiausioji audito institucija (Audito rūmai) taikytų tarptautiniu mastu pripažintus Tarptautinės aukščiausiųjų audito institucijų organizacijos išorės audito standartus; · užtikrindamos veiksmingą bendradarbiavimą su atitinkamomis ES institucijomis ir įstaigomis atliekant ES lėšų valdymo ir kontrolės patikras vietoje ir patikrinimus, kad jie būtų vykdomi laikantis atitinkamų taisyklių ir procedūrų. 7.2 Mokesčių sistema Šalys, remdamosi tarptautiniais ir Europos Sąjungos standartais, aktyviau ir glaudžiau bendradarbiauja siekdamos tobulinti ir plėtoti Ukrainos mokesčių sistemą ir administravimą, įskaitant rengimąsi laipsniškai derinti nacionalinės teisės aktus su ES acquis nustatyta apmokestinimo struktūra, kaip išdėstyta atitinkamame Asociacijos susitarimo priede, visų pirma: · tobulindamos ir paprastindamos mokesčių teisės aktus; · gerindamos tarptautinį bendradarbiavimą mokesčių srityje, kad būtų galima stiprinti gerą valdymą mokesčių srityje, kaip nurodyta Asociacijos susitarime. Kiek tai sietina su sąžininga konkurencija mokesčių srityje, atsižvelgiama į ES Verslo apmokestinimo elgesio kodekso principus; · stiprindamos mokesčių administravimo gebėjimus, visų pirma pereinant prie tikslingesnės, rizika grindžiamos mokesčių kontrolės ir audito sistemos; · surasdamos tvarų ir greitą būdą išspręsti vėlavimo grąžinti PVM problemą; · imdamosi priemonių kovos su sukčiavimu ir akcizais apmokestinamų prekių kontrabanda politikos kryptims suderinti; 7.3 Statistika · pasirengdamos įgyvendinti prie Asociacijos susitarimo pridėtą EB statistikos reikalavimų rinkinį; · stiprindamos Ukrainos valstybinės statistikos tarnybos nacionalinėje statistikos sistemoje atliekamą koordinatorės vaidmenį jai suteikiant tinkamas ir aiškias statistikos įstatymo įgyvendinimo funkcijas, sudarant susitarimo memorandumą su svarbiausiais oficialių (valstybės) statistinių duomenų rengėjais ir pradedant rengti koordinuojamą statistikos darbo programą, į kurią būtų įtraukti visi oficialūs statistiniai duomenys; · didindamos profesinį Ukrainos valstybinės statistikos tarnybos nepriklausomumą remiantis Europos statistikos praktikos kodeksu; · suderindamos Ukrainos valstybės statistikos įstatymą su Europos Sąjungos reikalavimais įsteigti nacionalinę statistikos tarybą ir įgyvendinti Europos statistikos praktikos kodeksą; · gerindamos oficialių (valstybės) statistinių duomenų, įskaitant atitinkamus metaduomenis, sklaidą visiems naudotojams, įskaitant vyriausybę, pilietinę visuomenę, verslo sektorių, žiniasklaidą ir kitus subjektus, naudojantis šiuolaikinėmis ir integruotomis sklaidos priemonėmis, visų pirma interneto svetainėmis, naudotojams patogiomis duomenų bazėmis ir kt.; · didindamos oficialių (valstybės) statistinių duomenų kokybę bendradarbiaujant su kitais duomenų rengėjais ir duomenų naudotojais, kuriant ir taikant kokybės užtikrinimo sistemą, be kita ko, rengiant ir skelbiant kokybės ataskaitas. 7.4 Transportas Šalys bendradarbiauja siekdamos padėti Ukrainai pasirengti įgyvendinti atitinkamuose Asociacijos susitarimo prieduose nurodytas ES acquis nuostatas ir jas įgyvendinti: i.) Transportas · didindamos ES acquis nustatytą reguliavimo konvergenciją įvairioms transporto rūšims taikomų nacionalinės teisės aktų srityje ir stiprindamos nacionalinės valdžios institucijų gebėjimus įgyvendinti teisės aktus ir užtikrinti jų vykdymą; · toliau įgyvendindamos Ukrainos nacionalinę transporto strategiją iki 2020 m.; · parengdamos ir įgyvendindamos transporto pasektorių (geležinkelių, jūrų ir vidaus vandenų kelių, kelių ir oro transporto) reformas; · gerindamos keleivių ir prekių judėjimą, didindamos transporto srautų tarp Ukrainos, ES ir trečiųjų šalių sklandumą regione šalinant (administracines, technines, tarpvalstybines ir kt.) kliūtis, įskaitant susijusiąsias su transporto infrastruktūros planavimu, įgyvendinimu, eksploatavimu ir priežiūra, ir supaprastindamos tarptautinės prekybos procedūras; · plėtodamos nacionalinę transporto eismo srautų modeliavimo sistemą, su Rytų partnerystės transporto tinklo infrastruktūra suderinto Ukrainos nacionalinio (prioritetinio) transporto tinklo sukūrimo programą ir gerai parengtus projektus; · plėtodamos įvairiarūšes ir daugiarūšes paslaugas sukuriant veiksmingą logistikos sistemą ir sudarant sąlygas įgyvendinti sprendimus, susijusius su skirtingo vėžės pločio ir kitų techninių standartų sąveikumu; · atnaujindamos nacionalinę kelių eismo saugumo didinimo strategiją ir programą ir toliau įgyvendindamos jose numatytus veiksmus; ii.) Aviacija · laiku sudarydamos ir 2015 m. pasirašydamos Susitarimą dėl bendrosios aviacijos erdvės; · imdamosi veiksmų, kuriais būtų siekiama suderinti Ukrainos ir ES aviacijos srities teisės aktus; · įgyvendindamos ES aviacijos srities reikalavimus ir standartus remiantis Susitarimu dėl bendrosios aviacijos erdvės po jo pasirašymo 2015 m. ir stiprindamos aviacijos institucijų administracinius gebėjimus; · tęsdamos ir toliau plėtodamos bendradarbiavimą su Europos aviacijos saugos agentūra (EASA) ES aviacijos saugos klausimais, įskaitant klausimus, susijusius su Ukrainos ir ES tinkamumo skraidyti pažymėjimų sistemų konvergencija. 7.5 Aplinka ir klimato kaita Šalys bendradarbiauja siekdamos padėti Ukrainai pasirengti įgyvendinti atitinkamuose Asociacijos susitarimo prieduose nurodytas ES acquis nuostatas ir jas įgyvendinti: · Ukrainai įgyvendinant pirminius (strateginius) Nacionalinės aplinkos strategijos iki 2020 m. ir 2011–2015 m. nacionalinio aplinkos veiksmų plano tikslus; · stiprindamos nacionalinės, regionų ir vietos valdžios institucijų administracinius gebėjimus, be kita ko, ugdydamos veiksmingus patikrinimų ir vykdymo užtikrinimo gebėjimus; · toliau plėtodamos ir įgyvendindamos Ukrainos aplinkos teisės aktus, strategijas ir planus, visų pirma susijusius su poveikio aplinkai vertinimu, strateginiu poveikio aplinkai vertinimu, galimybėmis susipažinti su informacija apie aplinką ir visuomenės dalyvavimu, ypač susijusius su Espo ir Orhuso konvencijomis; · panaikindamos nacionalinės teisės aktų spragas ir plėtodamos nacionalines įgyvendinimo priemones pagal Ukrainos ir ES pasirašytus ir ratifikuotus daugiašalius aplinkos apsaugos susitarimus; · stiprindamos ES ir Ukrainos jungtinės kovos su klimato kaita darbo grupės dialogą tokiais klausimais kaip pagalba rengiant naują pasaulinį susitarimą dėl klimato kaitos ir jo pasirašymas ir kovos su klimato kaita politikos plėtojimas ir įgyvendinimas, visų pirma pasitelkiant vidaus apyvartinių taršos leidimų prekybos sistemą ir parengiant veiksmų planą, kuriame būtų nustatytos ilgalaikės priemonės, siekiant švelninti klimato kaitą ir prisitaikyti prie jos; · skatindamos užtikrinti darnų vystymąsi ir didinti ekonomikos ekologiškumą, inter alia, imantis įgyvendinimo priemonių, susijusių su atliekų tvarkymu ir žaliaisiais viešaisiais pirkimais, ir nustatant efektyvaus išteklių naudojimo principus ir priemones; · plėtodamos tinklo „Natura 2000“ principais grindžiamą Ukrainos saugomų teritorijų tinklą; · didindamos ozono sluoksnio ir aplinkos apsaugos priemonių veiksmingumą mažinant išmetamų fluorintų šiltnamio efektą sukeliančių dujų kiekį; · bendradarbiaudamos siekiant įgyvendinti veiksmų planus, skirtus su vandeniu susijusiems Tūkstantmečio vystymosi tikslams ir Integruoto vandens išteklių valdymo tikslams pasiekti, vedant nacionalinį politinį dialogą pagal ES vandens iniciatyvą ir šį procesą sustiprinant nacionalinės ir ES vandens teisės aktų derinimu ir ES vandens teisės aktų įgyvendinimu; · skatindamos įgyvendinti Konvenciją dėl Juodosios jūros apsaugos nuo taršos ir jos protokolus, įskaitant bendradarbiavimą su pakrantės šalimis Strateginės jūrų pagrindų direktyvos įgyvendinimo klausimais, ir bendradarbiaudamos su šios konvencijos šalimis siekiant skatinti Europos Sąjungą prisijungti prie šios konvencijos; · siekdamos Rytų partnerystės programoje nustatyti bendrą informacijos apie aplinką sistemą; · toliau glaudžiai bendradarbiaudamos su Vidurio ir Rytų Europos regiono aplinkos apsaugos centru, visų pirma atitinkamai dirbdamos siekiant įsteigti Vidurio ir Rytų Europos regiono aplinkos apsaugos centro biurą Ukrainoje, kad, inter alia, būtų didinamas sąmoningumas aplinkos klausimais ir pilietinė visuomenė būtų skatinama dalyvauti sprendžiant aplinkos apsaugos klausimus. 7.6 Civilinė sauga Šalys bendradarbiauja, siekdamos padėti Ukrainai: · stiprinti dialogą gaivalinių ir žmogaus sukeltų nelaimių prevencijos, parengties joms ir reagavimo į jas klausimais ir didinti šios srities pajėgumus, taip pat įgyvendinti Administracinį susitarimą dėl Ukrainos ir Europos Komisijos bendradarbiavimo civilinės saugos srityje du kartus per metus sudarant ir įgyvendinant darbo planus; · tęsti visos šalies mastu atliekamo nelaimių rizikos vertinimo ir vaizdinio žymėjimo veiklą ir Ukrainoje sparčiau diegti daugiau Europos ankstyvojo perspėjimo sistemų ir stebėsenos priemonių; · siekti plėtoti pramoninės rizikos mažinimo ir žmogaus sukeltų nelaimių prevencijos strategiją ir išnagrinėti galimybes finansuoti jos įgyvendinimą; · daryti pažangą įgyvendinant Hiogo veiksmų programą „Tautų ir bendruomenių atsparumo nelaimėms stiprinimas“. 7.7 Pramonės ir įmonių politika Šalys plėtoja ir stiprina bendradarbiavimą pramonės ir įmonių politikos klausimais, taip gerindamos verslo aplinką visiems ekonominės veiklos vykdytojams, itin daug dėmesio skirdamos mažosioms ir vidutinėms įmonėms (MVĮ). Šalys, remdamosi dešimčia Europos iniciatyvos „Small Business Act“ (angl. SBA) principų ir ES geriausios patirties pavyzdžiais, bendradarbiaus įgyvendindamos MVĮ politiką ir nuolat palaikys dialogą pramonės ir įmonių politikos klausimais, visų pirma: · pradėdamos specialų MVĮ skirtą dvišalį dialogą, į kurį įtrauks ir vyriausybės, ir verslo asociacijų atstovus, siekdamos keistis geriausios patirties pavyzdžiais ir taip suderinti Ukrainos politikos kryptis su ES teisės aktais, taip pat supaprastinti neseniai patvirtintuose Ukrainos teisės aktuose nustatytą MVĮ palankią politiką taikant principą „Visų pirma galvokime apie mažuosius“ ir atliekant poveikio MVĮ tyrimus. Vedant dialogą taip pat turėtų būti aptarta galimybė dalyvauti ES programose. Be to, dalyvaudamos Rytų partnerystės MVĮ darbo grupės veikloje, Šalys: · bendradarbiaus siekdamos užtikrinti, kad būtų įgyvendinamos EBPO bendradarbiaujant su Europos Komisija, Europos mokymo fondu ir ERPB atliktame pirmajame Europos iniciatyvos „Small Business Act“ vertinime „MVĮ politikos indeksas. 2012 m. Rytų partnerystės šalys. Įgyvendinant Europos iniciatyvą „Small Business Act“ padaryta pažanga“ pateiktos rekomendacijos; · bendradarbiaus antruoju Europos iniciatyvos „Small Business Act“ vertinimo etapu ir naudosis vertinimo procesu kaip galimybe pabrėžti esminį MVĮ vaidmenį, kurį jos atlieka gerindamos verslo aplinką Ukrainoje; · siekdamos gerinti verslo aplinką Ukrainoje, toliau bendradarbiaus įgyvendinant Europos iniciatyvos „Small Business Act“ vertinimo projektą („Rytų partnerystės MVĮ konkurencingumo strategijų II etapas“); · toliau bendradarbiaus siekdamos sudaryti palankesnes sąlygas Ukrainai dalyvauti įgyvendinant Įmonių konkurencingumo ir MVĮ programą (angl. COSME). 7.8 Bendrovių teisė, įmonių valdymas, apskaita ir auditas Šalys stiprina tarpusavio bendradarbiavimą visose bendrovių teisės srityse įmonių valdymo, apskaitos ir audito klausimais keisdamosi patirtimi ir informacija apie savo geriausios patirties pavyzdžius ir dabartines reglamentavimo sistemas, visų pirma: · rengiasi įgyvendinti atitinkamuose Asociacijos susitarimo prieduose nurodytas ES acquis nuostatas laipsniškai derindamos Ukrainos bendrovių teisės aktus ir ES bendrovių teisės acquis; · ugdo atitinkamų valstybės institucijų administracinius gebėjimus; · tobulina bendrovių teisės veikimą nuolat peržiūrėdamos ir atnaujindamos atitinkamus teisės aktus, įskaitant visų pirma Akcinių bendrovių įstatymą, ir juos taikydamos; · supaprastinta juridinių asmenų, įskaitant įmones, ir fizinių asmenų, įskaitant verslininkus, registracijos taisykles ir procedūras, taikomas kuriant ir likviduojant verslą; · vadovaudamosi tarptautiniais standartais, toliau plėtoja įmonių valdymo politiką ir skatina laikytis įmonių valdymo kodekso, taip pat laipsniškai derina nacionalinės teisės aktus su šios srities ES taisyklėmis ir rekomendacijomis; · nacionaliniu lygmeniu nustato atitinkamus tarptautinius audito standartus; · skatina visas nacionaliniu lygmeniu veikiančias biržines bendroves taikyti tarptautinius apskaitos standartus, visų pirma nustatydamos priemonę šiam tikslui pasiekti. 7.9 Finansinės paslaugos Šalys: · laipsniškai derina nacionalinės teisės aktus ir taip rengiasi įgyvendinti ES acquis nuostatas atitinkamose Asociacijos susitarime nustatytose finansinių paslaugų srityse remdamosi atnaujintu šiuo metu galiojančių teisės aktų sąrašu, kol bus galima oficialiai atnaujinti atitinkamus Asociacijos susitarimo priedus; · bendradarbiauja siekdamos užtikrinti, kad būtų veiksmingai įgyvendinama šiuo metu Europos Sąjungoje finansų rinkoms ir finansinei veiklai taikomai prudencinei reguliavimo sistemai ir priežiūrai lygiavertė prudencinė reguliavimo sistema ir priežiūra; · bendradarbiauja siekdamos pagal tarptautiniu mastu pripažintus standartus stiprinti priežiūros institucijų administracinius gebėjimus; · skatina Ukrainos ir ES priežiūros institucijas bendradarbiauti, ypač keitimosi informacija ir jos atskleidimo srityse; · rengia pinigų plovimo ir terorizmo finansavimo prevencijos ir kovos su šiais reiškiniais srities nacionalinės teisės aktus, visų pirma taikydamos Finansinių veiksmų darbo grupės (angl. FATF) standartus, taip pat atitinkamus ES kovos su pinigų plovimu ir terorizmo finansavimu teisės aktus; · toliau organizuoja bendrus seminarus, konferencijas, mokymą, praktinius seminarus ir mokomąsias išvykas kovos su pinigų plovimu ir teroristų finansavimų klausimu, taip pat kviečia Ukrainos ekspertus į atitinkamus ES renginius. 7.10 Informacinė visuomenė Šalys bendradarbiauja siekdamos padėti Ukrainai pasirengti įgyvendinti atitinkamuose Asociacijos susitarimo prieduose nurodytas ES acquis nuostatas ir jas įgyvendinti, visų pirma: · Ukrainai toliau stengiantis derinti elektroninių ryšių srities nacionalinės teisės aktus su ES acquis; · didindamos nacionalinės ryšių reguliavimo institucijos nepriklausomumą ir stiprindamos jos administracinius gebėjimus siekiant užtikrinti, kad ji galėtų imtis atitinkamų reguliavimo priemonių ir užtikrinti savo sprendimų bei visų taikomų taisyklių vykdymą, taip pat sąžiningą konkurenciją rinkose; · parengdamos ir įgyvendindamos nacionalines informacinės visuomenės ir (arba) skaitmeninės rinkos strategijas bei tobulindamos atitinkamus teisės aktus, be kita ko, pagal ES standartus skatinant naudotis plačiajuoste prieiga, didinant tinklų saugumą ir skatinant naudotis informacinėmis ir ryšių technologijomis (IRT) ekonomikos augimui ir darbo vietų kūrimui užtikrinti. 7.11 Turizmas Šalys pradės nuolatinį dialogą į Asociacijos susitarimo skyrių „Turizmas“ įtrauktais klausimais. Ukrainai dalyvaujant įgyvendinant Įmonių konkurencingumo ir MVĮ programą (angl. COSME), bus imamasi konkrečių veiksmų ir turizmo srityje, daugiausia dėmesio skiriant šio sektoriaus konkurencingumo didinimui ir tvaraus augimo užtikrinimui. 7.12 Žemės ūkis ir kaimo plėtra Šalys bendradarbiauja siekdamos padėti Ukrainai pasirengti įgyvendinti atitinkamuose Asociacijos susitarimo prieduose nurodytas ES acquis nuostatas ir jas įgyvendinti, visų pirma imdamosi aktyvesnių veiksmų vedant nustatytą dialogą žemės ūkio srityje, visų pirma: · parengdamos ir įgyvendindamos naują veiksmų planą, kuriuo būtų siekiama suderinti šį sektorių su ES žemės ūkio ir kaimo plėtros politika ir teisės aktais; · sudarydamos palankesnes sąlygas plėtoti atvirą ir skaidrią žemės ūkio paskirties žemės rinką, kad būtų užtikrinamas didesnis našumas ir stabilumas investicinėje aplinkoje; · glaudžiau bendradarbiaudamos mokslinių tyrimų srityje ir keisdamosi geriausia patirtimi, susijusia su biotechnologijų taikymu žemės ūkio sektoriuje; · organizuodamos centrinės ir vietos valdžios institucijų mokymą apie naujus kaimo plėtros politikos modelius, kad būtų galima toliau įgyvendinti kaimo bendruomenių programas; · keisdamosi geriausia patirtimi, susijusia su gamtos išteklių atnaujinimu ir išsaugojimu siekiant užtikrinti veiksmingą, tvarią ir aukštos kokybės žemės ūkio produktų gamybą; · keisdamosi geriausia patirtimi, susijusia su tvaria žemės ūkio produktų gamyba iš atsinaujinančiųjų energijos išteklių ir jų naudojimu, taip pat žemės ūkio sektoriuje; · nagrinėdamos ES patirtį, įgytą pereinant prie tiesioginės paramos teikimo žemės ūkio produktų gamintojams; · didindamos žemės ūkio produktų gamybos konkurencingumą, be kita ko, bendradarbiaudamos kokybės schemų diegimo srityje; 7.13 Žuvininkystė ir jūrų politika · stiprindamos bendradarbiavimą ir bendrą veiklą siekiant užtikrinti, kad, laikantis ekosistemomis grindžiamo požiūrio į žuvininkystės valdymą, žvejyba Juodojoje jūroje pagal dvišalį ir daugiašalį susitarimus būtų vykdoma tvariai; · glaudžiau bendradarbiaudamos mokslo ir technikos srityje siekiant užtikrinti pajėgumus stebėti žuvininkystę ir vertinti jūrų išteklių atsargų ir jūrų aplinkos padėtį; · skatindamos vadovautis integruotu požiūriu į jūrų reikalus ir užtikrindamos keitimąsi geriausia šios srities patirtimi stiprinant dvišalį dialogą ir nustatant abipusio intereso sritis bei būsimo bendradarbiavimo Juodosios jūros regione įgyvendinant ES integruotą jūrų politiką (Mėlynojo augimo strategiją) naudą. 7.14 Mokslas, technologijos ir inovacijos Šalys bendradarbiauja siekdamos: · stiprinti bendradarbiavimą mokslinių tyrimų ir inovacijų srityje, visų pirma užtikrinant, kad Ukraina veiksmingai prisijungtų prie programos „Horizontas 2020“ ir galbūt prie ją papildančios Euratomo programos, ir teikti institucijoms didesnę su prisijungimu prie tokios programos susijusią paramą, kad būtų kuo labiau padidintas jos poveikis; · užtikrinti keitimąsi geriausia patirtimi, susijusia su mokslinių tyrimų ir inovacijų politikos rengimu ir įgyvendinimu, taip pat su susijusių programų ir pavyzdinių iniciatyvų valdymu ir peržiūra; · padėti stiprinti Ukrainos mokslinių tyrimų ir inovacijų srities gebėjimus, visų pirma sudarant geresnes pagrindines sąlygas lengvinti mokslinių tyrimų ir pramonės sektorių partnerystę ir pritaikyti mokslinių tyrimų rezultatus rinkoje; · aktyviau įgyvendinti Ukrainos ir ES mokslinio ir technologinio bendradarbiavimo susitarimo nuostatas. 7.15 Kosmosas Šalys bendradarbiaus į Asociacijos susitarimo skyrių „Kosmosas“ įtrauktais klausimais, įskaitant dalyvavimą įgyvendinant Europos geostacionarinės navigacinės tinklo sistemos (angl. EGNOS) plėtros projektą ir bendrąją programą „Horizontas 2020“. 7.16 Vartotojų apsauga Norėdamos pasirengti įgyvendinti atitinkamuose Asociacijos susitarimo prieduose nurodytas ES acquis nuostatas, Šalys bendradarbiauja siekdamos: · keistis informacija ir pradėti dialogą vartotojų apsaugos klausimu. Šalys gali išnagrinėti galimybę toliau bendradarbiauti abipusio intereso klausimais; · skatinti vartotojų įgalinimą; · stiprinti Ukrainos vartotojų teisių apsaugos užtikrinimo administracinius gebėjimus, visų pirma pagal Techninės pagalbos ir informacijos mainų programą (angl. TAIEX) organizuojant Ukrainos viešojo administravimo institucijų, įskaitant teismines ir teisės aktų leidybos institucijas bei pilietinės visuomenės organizacijas, mokymą ES teisės aktų perkėlimo į nacionalinę teisę, paskesnio jų įgyvendinimo ir vykdymo užtikrinimo klausimais ir teikiant techninę pagalbą šioje srityje. 7.17 Bendradarbiavimas socialinėje srityje Šalys bendradarbiauja siekdamos: · pasirengti įgyvendinti ES acquis nuostatas atitinkamuose Asociacijos susitarimo prieduose nurodytose lyčių lygybės, kovos su diskriminacija, darbuotojų saugos ir sveikatos, darbo teisės ir darbo sąlygų srityse, visų pirma: – stiprinti darbo inspekcijų ir visų pirma valstybinių institucijų, nagrinėjančių darbo saugos ir sveikatos apsaugos klausimus, taip pat už darbo saugą atsakingų viešųjų įstaigų administracinius ir vykdymo užtikrinimo gebėjimus darbuotojų sveikatos ir saugos, taip pat darbo teisės srityje; – stiprinti praktines lyčių lygybės srities priemones siekiant mažinti vyrų ir moterų darbo užmokesčio skirtumą, taip pat praktines kovos su diskriminacija srities priemones; – mokytis iš geriausios patirties pavyzdžių ir patyrimo, susijusių su veiksmingu darbuotojų sveikatos apsaugos viešuoju administravimu; · parengti strateginį požiūrį į užimtumą siekiant: – užtikrinti geresnį įgūdžių ir darbo vietų derinimą Ukrainos darbo rinkoje ir jos veiksmingumą; – stiprinti už užimtumo politiką atsakingos administracijos, įskaitant valstybines užimtumo tarnybas, pajėgumus; – skatinti užtikrinti deramą darbą ir pertvarkyti neformalųjį sektorių į formalųjį sektorių, taip pat įgyvendinti TDO ir Ukrainos programas dėl deramo darbo šalyje; – skatinti kovą su diskriminacija ir užtikrinti lygias galimybes, visų pirma neįgaliesiems, ypač užimtumo srityje; · keistis geriausia patirtimi didinant socialinės apsaugos veiksmingumą, siekiant didinti jos socialinį teisingumą ir finansinį tvarumą, ir gerokai sumažinti neturtingų ir pažeidžiamų asmenų skaičių; · skatinti trišalį ir dvišalį socialinį dialogą ir socialinių partnerių gebėjimų stiprinimą, be kita ko, įgyvendinant Techninės pagalbos ir informacijos mainų programą (angl. TAIEX); · skatinti Ukrainą ir ES valstybes nares sudaryti susitarimus dėl darbuotojų Ukrainos piliečių, teisėtai dirbančių ES valstybėse narėse, socialinės apsaugos koordinavimo; · keistis geriausia patirtimi, susijusia su socialinių paslaugų teikimu, siekiant skatinti Ukrainos viešojo ir privačiojo sektorių partnerių sąveiką šioje srityje. 7.18 Visuomenės sveikata Šalys bendradarbiauja: · įgyvendindamos sveikatos sektoriaus reformą; · stiprindamos sveikatos valdymo pajėgumus, visų pirma visuomenės sveikatos srityje; · rengdamosi įgyvendinti ES sveikatos acquis nuostatas, ypač nurodytas atitinkamuose Asociacijos susitarimo prieduose, įskaitant nuostatas dėl tabako, kraujo audinių ir ląstelių bei užkrečiamųjų ligų; · vykdydamos neužkrečiamųjų ligų prevenciją organizuojant sveikatos ugdymą, populiarinant sveiką gyvenseną ir imantis veiksmų klausimams, susijusiems su pagrindiniais sveikatą lemiančiais veiksniais ir problemomis, kaip antai motinos ir vaiko sveikata, psichikos sveikata, priklausomybė nuo alkoholio, narkotikų ir tabako, spręsti, taip pat stiprinant pilietinės visuomenės dalyvavimą; · užtikrindamos užkrečiamųjų ligų, visų pirma ŽIV/AIDS, tuberkuliozės, lytiškai plintančių infekcijų ir hepatito C ir B, prevenciją ir kontrolę, be kita ko, bendradarbiaudamos su Europos ligų prevencijos ir kontrolės centru; · laipsniškai plėtodamos vaistų politiką ir dialogą jų reguliavimo klausimais; · keisdamosi gerosios patirties, įgytos kovojant su tokiais rizikos veiksniais kaip tabako vartojimas ir pasyvus rūkymas, pavyzdžiais įgyvendinant Tabako kontrolės pagrindų konvenciją; · stiprindamos gebėjimus apsisaugoti nuo tarpvalstybinių grėsmių sveikatai įgyvendinant Tarptautines sveikatos priežiūros taisykles, be kita ko, tobulinant pasirengimą, atsako planavimą ir mokymą; · dalyvaudamos ES su visuomenės sveikata susijusių tinklų ir darbo grupių, pavyzdžiui, ŽIV/AIDS ekspertų grupės ir ŽIV/AIDS pilietinės visuomenės forumo, veikloje; · diegdamos inovacijas visuomenės sveikatos sektoriuje ir skatindamos naudotis e. sveikata. 7.19 Švietimas, mokymas ir jaunimas Šalys bendradarbiauja: · padėdamos pertvarkyti ir modernizuoti aukštąjį mokslą, visų pirma įgyvendinti naująjį aukštojo mokslo įstatymą, siekiant tolesnės integracijos į Europos aukštojo mokslo erdvę; · imdamosi bendrų veiksmų ir keisdamosi informacija tokiais klausimais kaip kokybės užtikrinimas siekiant skatinti taikyti tarptautinius vertinimo kriterijus ir stebėsenos praktiką, universitetų autonomijos didinimas ir aukštojo mokslo valdymo įvaldymas; · didindamos informuotumą apie ES švietimo srities programas, pavyzdžiui, programą „Erasmus+“, ir mokslinių tyrimų mokymo ir judumo srities programas, pavyzdžiui, programą „Marie Sklodowskos-Curie veiksmai“, ir skatindamos Ukrainą jose dalyvauti; · siekdamos abipusio akademinio ir profesinio švietimo srities kvalifikacijų, diplomų ir pažymėjimų pripažinimo; · imdamosi bendrų veiksmų ir keisdamosi informacija siekiant nustatyti Ukrainos nacionalinę kvalifikacijų sandarą ir ją toliau derinti su Europos kvalifikacijų sandara; · imdamosi bendrų veiksmų ir keisdamosi informacija siekiant padėti Ukrainai labiau priderinti savo profesinio mokymo sistemą prie pagal Kopenhagos procesą vykdomo ES profesinio rengimo ir mokymo struktūrų modernizavimo proceso pasitelkiant tokias priemones kaip Europos kvalifikacijų sandara (EKS), Europos profesinio mokymo kreditų sistema (angl. ECVET) ir Europos profesinio mokymo kokybės užtikrinimo orientacinė sistema (angl. EQARF); · stiprindamos dialogą bendrojo lavinimo sistemų, nuotolinio mokymo ir mokymosi visą gyvenimą klausimais; · stiprindamos tarptautinius mainus ir bendradarbiavimą jaunimo neformaliojo švietimo ir su jaunimu dirbančių asmenų srityse siekiant skatinti jaunimą dalyvauti demokratiniame gyvenime ir darbo rinkoje, stiprinti jaunimo organizacijų pajėgumus ir vesti dialogą jaunimo politikos klausimais, inter alia, įgyvendinant ES jaunimo srities programas, kaip antai programą „Erasmus+“. 7.20 Kultūra · Šalys skatins įgyvendinti 2005 m. UNESCO konvenciją dėl kultūrų raiškos įvairovės apsaugos ir skatinimo; · bendradarbiaus siekdamos sukurti atvirą Ukrainos kultūros politiką, saugoti kultūros ir gamtos paveldą ir didinti jo vertę; · skatins Ukrainos kultūros srities veikėjus dalyvauti kultūrinio bendradarbiavimo programose ir padės Ukrainai pasirengti dalyvauti įgyvendinant programą „Kūrybiška Europa“, įskaitant kultūros paprogramę. 7.21 Sportas ir fizinis aktyvumas Šalys keisis informacija ir gerąja patirtimi šiais klausimais: sveikatinamojo fizinio aktyvumo skatinimas, nacionalinė kompetencija ir kvalifikacijų sistema sporto sektoriuje, palankių sąlygų neturinčių grupių integracija, kova su dopingu ir kova su susitarimais dėl varžybų baigties. 7.22 Pilietinės visuomenės bendradarbiavimas Šalys, siekdamos dar labiau įtraukti Ukrainos pilietinę visuomenę į politikos formavimo procesus, bendradarbiaus supažindindamos Ukrainos pilietinės visuomenės institucijas, įskaitant Rytų partnerystės pilietinės visuomenės forumo nacionalinę platformą, su konsolidavimo procesu ir ES vedamu socialinių partnerių dialogu. 7.23 Tarpvalstybinis ir regioninis bendradarbiavimas · Šalys sieks įgyvendinti susitarimo memorandumą dėl dialogo regionų politikos ir regionų bendradarbiavimo vystymo klausimais; · stiprinti bendradarbiavimą pagal regionines ir tarpvalstybines Ukrainos ir ES programas, siekdamos mažinti atitinkamų regionų vystymosi skirtumus ir